text:
Propite sot elezions, in Austrie al è saltât fûr un altri cantin interessant di discussion, che al riscje di deventâ une vore ferbint, ma che dut câs al cjate acuardi in cetantis parts politichis. Dut al è scomençât cu la propueste dall’ÖVP (il partît popolâr austriac di Sebastian Kurz, di tindince democristiane e conservadore) di dâ un indreçament juridic al smaltiment dai gjenars alimentârs di bande dai supermarcjâts. Tant a dî che chescj in avignî no varan plui di butâ intes scovacis i gjenars alimentârs se no son vuastâts e duncje ancjemò di podê mangjâ. Ae propueste i fasin cuintri dut câs in maniere ferbinte lis cjamaris di cumierç, che a pensaressin pluitost a un assum su base volontarie di bande dai supermarcjâts.
Al somee che in dì di vuê il setôr al buti vie 80.000 toneladis di prodots ogni an, intant che nome 12.000 a vignaressin slungjadis ae int che e à bisugne. Il guvier a pene elet al varès inalore di decidisi par une improibizion che e vali almancul pe grande distribuzion. Ducj i gjenars alimentârs frescs che a restin su lis scansiis dai supermarcjâts a varan di jessi metûts in man aes associazions di volontaris che a lavorin intal setôr sociâl cence fin di vuadagn e, in gjenar, di personis che a àn dibisugne.
Il ministri dal ambient Elisabeth Köstinger – cu la saponte dal president dal partît Sebastian Kurz – intune interviste e à vût dit che si sburtarà inmò di plui ce che bielzà si sta fasint e si cirarà di meti adun un plan di colaborazion cu lis cjamaris di cumierç, par capî cemût rivâ insom di cheste strassarie di gjenars alimentârs. Ducj i doi a contindin, cun di plui, che si varà di cjatâ a nivel european une soluzion che i fasi cuin-
tri ae pratiche dal cumierç online di distruzi dut ce che al ven tornât indaûr; propite in chest la Austrie e varès di scomençâ par prime, dant il bon esempli. Ce che al ven mandât indaûr, se nol è vuastât, al varès di jessi tornât a vendi o dât in man ai puars e, cence mancul, bisugne fâ in mût di distruzi o butâ vie il mancul pussibil.
Pai supermarcjâts bisugnarà pensâ a spindi alc par gnûfs magazens e frigorifars par meti i gjenars alimentârs che a son restâts e che no si puedin plui vendi.
Con di plui un doman no varan plui di jessi busis intes informazions: i rivendidôrs e i produtôrs a scugnaran fâ cognossi i dâts sul smaltiment dai refudums daûr di schemis di riferiment.
Daspò de improibizion di doprâ lis sportutis di plastiche, il guvier al intint di ridusi ancjemò i materiâi di doprâ e di butâ, e di judâ la produzion alimentâr regjonâl, pontant ancje a rindi clâr a ducj, midiant di etichetis, di indulà che a vegnin e cemût che a son stâts produsûts, ma cence masse burocrazie o masse sfuarçs. Dutun cui marcjadants si varès di inviâsi viers de ufierte ai consumadôrs soredut di cjar, lat fresc e derivâts nome di divignince austriache.
La prime reazion de categorie e je stade di riviel cuintri di gnovis gravecis pai marcjadants. Stant al lôr puartevôs, in Austrie al esistarès bielzà un model funzionant pe riduzion dei refudums alimentârs, che tantis impresis comerciâls si son zontadis biel a pueste e che al met adun plusôrs pussibilitâts par stratignî chescj refudums, ven a stâi la vendite a presit ridot di pan e parei de dì prime, la ufierte ridusude di gjenars che a van a mâl cuant che si svicine la ore di sierâ, o la vendite di pomis e verduris a presit ridusût tant che prodots di seconde sielte. A dut chest a van zontadis lis inovazions produtivis che a permetin di riciclâ i gjenars, doprant par esempli il pan vieri e i derivâts de farine par fâ la bire.
Stant a un rapuart dal Bundes-ministerium für Nachhaltigkeit und Tourismus (BMNT), i marcjadants che a van daûr di cheste iniziative a son simpri di plui e chest al puartarà a cetante riduzion dai refudums alimentârs: intun an 12.250 toneladis di gjenars inmò comestibii a son stâts dâts a organizazions sociâls, il dopli rispiet al an prime. Cun di plui, 10.000 toneladis che no si podevin consumâ a son stadis dopradis tant che mangjative par animâi o pe sô produzion. Propite su cheste fonde la categorie e refude che chescj principis, bielzà acetâts dai socis, a vegnin cumò metûts dentri di une suaze normative, che e larès a rionzi burocrazie e straçarie di fuarcis.
La consecuence de conferme al guvier intes ultimis elezions e sarà chê di lâ indevant a infogâ la discussion sul probleme. ❚
Barbara Cinausero


c: text/html

text:
schbächdâle (['ʃbɛçdəle]), mid dr määrdsôôl schbächdâlâ (['ʃbɛçdələ]), is dâr nôôm fôr â beschdimde ôôrd fon fajârhoolds.  normaals schbächdâle is filajchd dswandsich dsendimeedâr lang, dswaa bis draj dsendimeedâr braad un ned fiil digâr wiâ ôôn.
Schbächdâlâ nimd mâr blôâs dsum fajârmachâ, ned dsum schiirâ. Gweenlich schdobfd mâr in dâ âufâ ds'undârschd â fârgrumblds schdig dsajdung, dôô druf leechd mr â hendfol schbächdâlâ un dôô druf dan äärschd des brenhoolds, awâr jôô ned ds'fiil odr d'schwäärs, wal des glôôdsajch drundr sunschd fârdrigd wiârâd un des âudsundâne fajâr dan nôr fârschdigâ dääd.
Schbächdâlâ mechd mâr midâm bajl, indem mâr funâm hooldsblog dine schajdlâ ôôschbeld. Wen's hoolds waach gnuâch is, dsum bajschbiil fichdâ hoolds, dan langgd aa scho â mesâr; awâr des schdig hoolds sod uf ale fäl drugâ sâj un ghâ aschdlechâr hôô, dâmid dâr ris, den des mesâr in laafrichdung fom hoolds mechd, aa jôô gands durchlefd un ned ânâm hardâ bolâ hengâblajbd. Wemmâr s'hoolds fôrâm windâr in d'hidâ duâd, gugd mâr scho, das mâr solchâne schdigâr rausglaubd, dâmid mâr nôôche schbächdâlâ dârfâu machâ ghâu.
Diâ schbächdâlâ schbeld mâr dan majschdens âlôô in dâr hidâ, alsâ ned im haus ba dâ liâwâ fârwandâ, mid denâ mâr filajchd grôôd ân gnaadsch had. Wal des â gschäfd is oone schindâraj, awâr doch âweng â hend un ân ghoobf un â dsajd brauchd, ghâu mâr sich dâbaj reechd guâd ôôreechâ un ôôlenggâ, aa wemmâr dâbaj filajchd lang nandâraanebrudld, wal mâr âweng schdinggich is. Diâ aldâ lajd, diâ woo noch graadschâ ghenâ, machâ des desdâweechâ dsimlich gäärâ.
Najârungâ fon wächâ umwäldschudsEdit
Es wärd hajd als gsôchd, mâr sod d'hooldsbolâ im âufâ ned nach dâr dradidsjonälâ ôôrd fon undâ âudsindâ, wiâ's hiir beschriiwâ wôrâ is, sondârn im gechâdaal von owâ, indem mâr s'âudsindbhägle owânuf leechd ufs schiârhoolds. Dan dääd's neemlich wenichâr fâjschdaab bam âubrenâ gää. Gugâd dâdsuâ diâ wäblingghs undâ âu.

robotstxt: allowed

filter: keep


text:
Imbalsamazion
L' imbalsamazion e je une tecniche di conservazion dai cuarps dai muarts cuintri il decadiment.
Le imbalsamazion in tal Antîc EgjitModifiche
Le usance di conservâ i cuarps dai muarts jere za cognossude dai egizians,che crodevîn ae vite daspo de muart. Viodint che i cuarps dai muarts,secjâs dal cjalt e dal savalon dal desert,no levîn in putrefazion,i egizians metin a pont le tecniche,cognossude uê ,cul non di imbalsamazion. Il cuarp dal muart,al vegnive svueidât dai bugjêi,che vignivin mitûs in vâs speciâi. Il cerviêl,vignive tirât vie de bande dal nâs.Une volte gjavâs i bugjêi,il cuarp al vignive lavât,sujât,e mitût par un cert periodi di timp,in un sâl clamât natron.Chest sâl lu sujave dal dut,fin a secjâlu.Passât chest periodi di timp,il cuarp al vignive ont cun uelîs speciâi,e bendât cun telis di lino.Jenfri lis telis,vignivin mitût ogjets puarte-fortune. Cheste operazion vignive fate dai predîs,cun une grrande cure.Si sa che i egizians crodevin che jere la vite daspo la muart. In te cjamare mortuarie dai faraons,al e' stât cjatât dut chel al podeve coventâ al faraon par presentâsi di front dal diu Osiride ,che al pesave parsore di une balance,le anime dal muart.
Imbalsamazion in FriûlModifiche
A Vençon te cripte dongje dal domo ,son conservâs 14 cuarps,de epoche dal XVIII secul, che jerin soterâs tal simitieri.Chests cuarps son stâs conservâs da lis carateristichis bio-chimichis de tiare:al semee che in te tiare si cjate un fonc clamât Hypha bombicina pers che a le propietât di gjavâ le aghe dai cuarps.


text:
Marco Santopadre,
La sfida catalana. Cronaca
di una rivoluzione incompiuta,
Pgreco, Milan, 2018
A son pôcs i libris par talian che a frontin cun sintiment e cun atenzion la cuistion catalane. Un di chei al è par sigûr “La sfida catalana. Cronaca di una rivoluzione incompiuta” dal gjornalist, espert di politiche internazionâl e in particolâr di Paîs Basc e Paîs Catalans, Marco Santopadre.
La publicazion, dade fûr ancjemò l’an passât di PGreco, e ufrìs une leture atente des vicendis catalanis, marcant in particolâr la impuartance de cuistion nazionâl e de domande di sovranitât popolâr. Il test al partìs de croniche detaiade des mobilitazions de Sierade dal 2017, al insuaze la situazion specifiche inte storie catalane contemporanie, al ufrìsune panoramiche des formazions politichis e sociâls catalanis e al fronte i grops che no son stâts
ancjemò disfats de transizion dal regjim franchist al ordin politic e sociâl dal dì di vuê.
Tal libri no je dome une selezion di articui scrits intai ultins agns, ma a son ancje lis intervistis fatis cun rapresentants dal indipendentisim catalan e lis traduzions di une schirie di materiâi produsûts dal moviment pe autoderminazion. Dut materiâl bon par cognossi e par capî miôr. ❚
Marco Stolfo


text:
Riscjaldament globâl
Il riscjaldament globâl al è la cressite osservade de temperadure mezane de atmosfere de Tiere e dai oceans intai ultins decenis, che secont lis previsions al continuarà. I modei referenziâts dal Intergovernmental Panel on Climate Change (IPCC) a proviodin che lis temperaduris mondiâls a aumentaran di 1,1 a 6,4 °C tra il 1990 and 2100.[1] La amplece di cheste fasse e je dovude sei ae dificoltât a proviodi lis futuris emissions di gâs sere sei pe scjarsis ciertecis su lis relazions cul clime.
La temperadure atmosferiche mezane dongje de superficie e je aumentade di 0,6 ± 0,2 °Celsius intal XX secul. La opinion sientifiche prevalente sul cambiament climatic e je che "gran part dal aument osservât intes temperaduris globâls mezanis de metât dal XX secul e je tant probabilmentri causade de incresside osservade des concentrazions di gas sere antropogjienics", che a puartin al riscjaldament de superficie e de basse atmosfere cul aument dal efiet sere. Altri fenomens come lis variazions dal soreli a àn vût efiets minôr, ma no trascurabii su lis dinamichis de temperadure globâl dal 1950. [2]
Un aument intes temperaduris globâls al pues a sô volte causâ altris cambiaments, come l'aument dal nivel dal mâr e mudaments inte cuantitât e te distribuzion des precipitazions. Chescj cambiaments a puedin rindi plui frecuents e intens events meteorologjics ecezionâi, come aluvions, sutis, ondis di cjaldon, uragans e tornados. Altris conseguencis a includin une produzion agricule plui alte o plui basse, la ritirade dai glaçai, mancul burlaçs estîfs, estinzions di specis e slargjament des areis di difusion di puartadôrs di infezions. Si spiete che il riscjaldament a vedi riflès su numar e intensitât di chescj events; purpûr, al è dificil di leâ events specifics al riscjaldament globâl. Ancje se la maiôr part dai studis si concentrin sul periodi fin al 2100, ancje se nissun gas sere al fos mandât fûr inte atmosfere daspò di cheste date, il riscjaldament (e il nivel dal mâr) a son destinâts a continuâ a lâ sù par plui di un mileni, par vie dal fat che la CO2 e à une lungje durade mezane inte atmosfere.
Lis inciertecis che a restin a rivuardin l'esat grât di cambiament climatic che al è di spietâsi pal futûr, e specialmentri cemût che i cambiaments a variaran di une regjon a che altre ator pal mont. Un dibatit politic e public, cun fuartis contestazions, e à ancjemò di dâ une rispueste se al è di fâ alc, e ce che a si podarès fâ cun coscj resonevui par ridusi o disledrosâ il riscjaldament globâl, o ce fâ cun lis conseguencis spietadis. Une vore di guviers nazionâi a àn firmât e ratificât il Protocol di Kyoto, che al à il fin di combati il riscjaldament globâl. (Cjale: Liste dai firmataris dal Protocol di Kyoto Protocol.)
Notis[cambie | modifiche il codiç]
- ↑ Climate Change 2007: The Physical Science Basis - Summary for Policymakers. Intergovernmental Panel on Climate Change (2007). Archived from the original on 2007-02-03. Retrieved on 02-02-2007.
- ↑ Fourth Assessment Report Summary for Policymakers, p. 3.


text:
Tina Modotti
Tina Modotti (Udin, 17 di Avost 1896 – Citât dal Messic, 5 di Zenâr 1942), fotografe e revolusionarie furlane, nassude a Udin e emigrade in Americhe, e je considerade tra i plui impuartants fotografs dal Nûfcent.
Tal Jugn dal 1913 lassà il Friûl e il lavôr in fabriche tessile par lâ dal pari che al jere za a vore emigrât a S.Francisco in Americhe. Ancje là vie e je stade a vore intune fabriche tessile e e à tacât a fâ teatri.
Tal 1918 si sposà cul pitôr Roubaix "Robo" de l'Abrie Richey e a lerin a stâ a Los Angeles par podê lâ miôr daur al mont dal cine. E scomençà tal 1920, cul film The Tiger's Coat, dulà che e vignì cognossude e plasè un grum pal so jessi fassinôs. Cognossè il fotograf Edward Weston, di lui e deventà la sô modele e daspò la sô amante. Il so om Robo al lè a stâ tal Messico, cuant che jê e rivà a Città del Messico lui al jere za muart par colpe de vuarvele (9 febbraio 1922). Tal 1923, e tornà te capitâl dal Messico cul so amì Weston e un dai soi cuatri fiis.
Modotti e Weston, par vie dal lôr lavôr di ritratiscj, cognosserin subite cul mont politic dai esiliâts e dai rapresentants dal Partît Comunist. Dal 1927 iscrite al Partît Comunist Messican e tacà a publicâ lis sôs fotografiis sul gjornâl El Machete. E veve tacât a cognossi la fotografie cun so barbe Pieri a Udin, cun so pari che a a San Francisco al veve un studi. Ma e fo cun Weston che il so livel artistic e deventà pardabon alt e ricognossût. Cun Weston e tignì un negozi di ritrats a Citât dal Messico e àn vût publicât intun libri, Idols Behind Altars di Anita Bremmer, fotos cjapadis ator pal paîs.
Tal Dicembar dal 1929 e fo parade fûr dal Messico sot une fâlse acusazion e lè a stâ prime a Berlin e daspó in Russie a Mosca dulà e lavorà pe polizai segrete ator pe Europe. Dal 1936 al 1939 cun Vittorio Vidali (cui sorenons di Maria e Comandante Carlos) a jerin culis Brigadis Internazionâls in te vuere de Spagne. Finude la aventure spagnole e tornà tal Stâts Unîts ma a no é plui stade acetade e alore a é tornade in Messico là che e murì ai 5 di zenâr dal 1942, in une sene mai dal dut claride. Al samee che i fos vignût un infart dentri un taxi dopo vê cenât e intant che e steve lant a la sô cjase ma in chê vôlte a si sà che i rus a vevin cjatât un procediment par copâ chei che a no comodavin plui al partît fasint crodi a un infart. Si dîs ancje che al sedi propite il so amî Vitali che al vedi stât incjariât di chest lavôr seben lui al vedi simpri dite che nol jere cun jê in che sere. Cumò e polse tal Pantheòn de Dolores a Citât dal Messico. Te cjase natâl al 129 di vie Prachiuso, un piçule lastre di marmul a ricuarde ch'a jé nassude lí. Dôs cjançons a son stadis scritis su di jê. Une in furlan da Gianmario Sommarti dal titul "Tine"[1] e une in talian scrite da Massimo Bubola.Un CD intitulât Tinissima fat dal sassofonist furlan Bearzatti al é sul marcjât dal 2009. Il poete Pablo Neruda al à componude la scrite su la sô piere di sepolture dongje al so ritrat fat in basriliêf di Leopoldo Méndez:
«Tina Modotti hermana no duermes no, no duermes talvez tu corazon oye crecer la rosa de ayer la ultima rosa de ayer la nueva osa descansa dulcemente hermana Puro es tu dulce nombre pure es tu fragil vida de abeja sombra fuego nieve silencio espuma de acero linea polen se construyo tu ferrea tu delgada estructura» Tina Modotti sûr No duar, no duar Salacor il to cûr E cres la rose Îr la ultime rose sûr polse dolce Inocent al è il to dolç non inocente e je la tô debule vite di ombrene di âf sul fûc sbrume di nêf cidine di une linie di polin di açâr e je fate la tô filiade dilicade armadure (Pablo Neruda, epitafi dediât a Tina Modotti)
Onôrs[cambie | modifiche il codiç]
Cuntune tiradure di 300 mil esemplârs, il Ministeri pal Disvilup economic al à fat stampâ un bol dedicât ae fotografe Tina Modotti, pai 80 agns de sô muart. Te vignete al è so ritrat e tal fonts si viôt une sô opare esponude tal Museu di Art Moderne di New York.


text:
Al è stât salacôr l’unic elet intal gnûf consei regjonâl a vê fat i siei santuts in trê lenghis: par talian, par furlan e par sloven. Parcè che Cristiano Shaurli, gnûf cjâfgrup dal Partit Democratic in Regjon, cressint a Faedis al à imparât a cognossi e a preseâ la dimension plurilengâl di chest cjanton di Europe, siôr di fevelis e di identitâts. E chest i à fat vierzi la cussience ae necessitât di puartâ dentri dal pinsîr de çampe lis istanzis di un autonomisim gnûf, chel che si è dât dongje intor dai fondadôrs di un progjet alternatîf tant che chel di “Un Friûl Diferent”. “Ancje in Catalogne e tal Paîs Basc l’autonomisim al è di fat progressist – al conte – e su chest troi o podarìn inviâ une gnove storie pal pinsîr politic furlan”.
Shaurli al sa che une part no piçule dai 2505 eletôrs che a àn scrit il so non su la schede a contin che lui si impegni su chescj temis pe valorizazion di une vision plui moderne de specialitât. “Tai ultins agns o vin esercitade la nestre autonomie dome in maniere regressive, par difindinus des leçs dal Stât o par sierânus ancjemò di plui”. La suaze dulà insedâ il gnûf autonomisim par Shaurli no je chê des leçs discriminantis sul welfare anti-imigrâts, ma chê di un Friûl che al torni a jessi speciâl (cemût che e dîs Debora Serracchiani) deventant un pont di riferiment pal rest de Italie e par tantis bandis di Europe. “O pensi ae nestre Universitât che in maniere complementâr a Triest e varès di deventâ un pont di atrazion par dute la aree di Alpe Adria”: e la robe e je pussibile se si pense che in Slovenie di Universitâts a ‘nd è dome dôs a Maribor e Lubiane”. Ma nuie fusion: “Ateneus diferents a puedin specializâsi miôr e integrâ la lôr ufierte par rindi il sisteme regjonâl plui competitîf ancje in tiermins di inovazion”.
Ma cun Triest cemût le metino sul plan istituzionâl? “Jo inteletualmentri o sposarès une soluzion come chê dal Trentin-Sudtirol, ma in timps di crisi e di pocje cressite nol è spazi par une soluzion dal gjenar. Miôr dâ simpri plui podê, bêçs e competencis a agregazions di Comun par puartâ la democrazie di prossimitât simpri plui dongje a la int”. Cuntune Regjon lizere e Comuns plui fuarts, “ogni decision e larà inte direzion di rispuindi aes veris dibisugnis dal popul furlan”. E cheste gnove configurazion e permetarà ancje di esaltâ lis peculiaritâts dai teritoris.
Une des plui impuartantis e je propit chê linguistiche. “Il plurilinguisim al à di deventâ il vêr vantaç competitîf de nestre Regjon, massime pai zovins che a podaran sfrutâ in Europe la potenzialitât cognitive che al regale savê plui lenghis. Ma ancje a nivel macroeconomic si podarès vê plui risultâts se si sburtàs lis relazions cu lis altris nazions dulintor, simpri traviers des lenghis.
Ma dulà cjatâ i beçs par podê tutelâ la lenghe furlane e ches altris fevelis mancul pandudis in Regjon? “No vin di platâsi che i bêçs a van pal mancul. Dut câs tancj sfuarçs si puedin fâ zaromai cambiant mentalitât e cjapantsi la responsabilitât di furlans che a àn di crodi te loro lenghe e te lôr identitât. Ma no par lamentâsi come frutins: par esempli vaint parcè che l’assessor ae culture al è triestin. “Gianni Torrenti al crôt intal valôr des identitâts e dal plurilinguisim plui di tancj furlans” al dîs Shaurli, che però al invide a cjalâ indevant. Soredut bandonant la ossession par Triest e ancje la vuere tra puars cui slovens che no zove a nissun. “O vin tantis sfidis par strissinâ il Friûl viers dal avignî” al dîs, e propit pescjant dal program di “Un Friul Diferent” al sielç la necessitât di dotâ il nestri teritori di dutis lis infrastruturis digjitâls che a rindaressin la nestre tiere un puest cun citadins plui libars e impresis plui sioris di relazions cui marcjâts di inaltrò. “Chel de conession digjitâl al è un dirit che nol pues jessi limitât aes grandis citâts come che a volevin Tondo e Riccardi. La mont e à bisugne di jessi in rêt cul mont: dome cussì si podarà continuâ a vivi e lavorâ chenti”. ❚
✒ Walter Tomada
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
‘Crist, pietàt dal nustri paìs…’
E je la mê, la vôs che si sint, inte sale provis dal Tryater di Leeuwarden, capitâl de Frisie, a son lis 4.30 dopomisdì dai 12 di Avrîl dal 2022. Il viaç di istruzion organizât dal Ministeri dai Afârs Forescj dai Paîs Bas a Rome e de Provincie de Frisie sul plurilinguisim e su la poie aes lenghis minoritariis, cu la partecipazion di ospits che a vegnin di cualchidune des comunitâts linguistichis minoritariis di Italie, al è te sô seconde zornade. E a son ducj li, di fat: la delegazion plui numerose e je chê furlane, e je Claudia Ferigo di Suns Europe, Gabriele Zanello de Universitât dal Friûl, Alberto Masini de ARLeF e cui che al scrîf in rapresentance dal Teatri Stabil Furlan, adun cun Sabrina Rasom, diretore dal Istitût di Culture Ladine de Val di Fasse, e Tore Cubeddu, regjist, diretôr de emitente televisive sarde ‘EiaTV’ e dal festival di cine in lenghe minoritarie di Cagliari ‘BabelFest’. O sin li, adun cu lis straordenariis acompagnadoris e organizadoris dal progjet: Babs van Lieshout dal Istitût di Culture dai Paîs Bas di Rome, Ypie Boersma de Provincie de Frisie, e Minke van Schaik tant che responsabile de organizazion. I frisons a son il popul plui alt de tiere, e devant di chestis trê ‘astis’, Tore e jo o someìn Mammolo e Gongolo. La altece di chest popul, o scuvierzarai, no je dome une cuistion di centimetris, ma ancje di pinsîrs e di culture.
Ma o sin al Tryater, o disevi, e il gno public al è completât dai diretôrs di chest teatri, Valentijn Fit e Tatiana Pratleye e di cualchi component de lôr compagnie, che nus àn permetût juste cumò di assisti aes provis (simpri une vore privadis) di un lavôr che a son daûr a fâ in lenghe frisone, che di chel, ancje se cence capî une peraule, o vin podût preseâ la musicalitât de lenghe, i stâts di anim dai personaçs, i moviments intal spazi e intal timp teatrâl. Il ‘scambi teatrâl’, al diseve Peter Brook, e prime di lui Eugenio Barba cuant che al viazave cui siei atôrs intes vilis pierdudis dal Sudameriche. Il barat. E alore ve ca. La ‘Prejera dai Turcs’ di Pier Paolo Pasolini e rimbombe tal Tryater di Leeuwarden. Une spiegazion sintetiche par inglês (che ducj a fevelin benon, là sù): Cjasarse, il 1499, i doi fradis, Pasolini, i todescs, la Resistence. E vie. Pardabon emozionant.
La sere dopo, miercus, o assistarìn a un vêr spetacul in lenghe frisone, intun altri teatri a Franeker (un paîs dongje), il Koornbeurs, plenon tant che par nô, cundut che la nestre presince e jere previodude di timp, a prepararan une file di cjadreis suplementârs devant de prime file di poltronis. E pe enesime volte la mê osservazion e sarà: ‘…in Italie chest nol podarès jessi’. Ai la burocrazie, la sbandierade sigurece… Il bar dal teatri al è viert dopo dal spetacul, fin tart. La compagnie e cjate il public che al tabaie, al bêf, al sta insiemi, al fevele la sô lenghe minoritarie in plene libertât. Il spetacul si clame ‘Wat Soesto’, che par furlan al sarès plui o mancul ‘Ce bon di nuie’ intal sens di ‘Lasse stâ che tu no tu sês bon!’ Spetacul tant biel, dramaturgjie contemporanie, teatri plen.
Ma il viaç al è stât fis di incuintris, plen di riflessions modernis, di sugjestions e informazions, devant di une civiltât là che al è une vore clâr che il concet di ecuitât (equity) al è ben diferent dal concet di avualance (equality), dulà che chest ultin al vûl dî tratament compagn par ducj, in mût imparziâl, cence tignî cont dal pont di partence e dal sigûr cun risultâts diviers; invezit ‘ecuitât’ al vûl dî risultâts compagns, otignûts se necessari midiant di une assegnazion di risorsis disparis, dulà che la minorance che e à mancul dirits, mancul podê, mancul risorsis, e à bisugne invezit di une poie plui grande, di une atenzion plui grande, par rivâ ae stesse oportunitât di risultât. La Frisie e je une regjon di 5.748 km2, juste un tic plui piçule dal Friûl storic, cun plui o mancul 648.000 abitants, juste un tic mancul dal Friûl storic, e cuasi ducj a fevelin il Frison, che al è la prime lenghe de regjon, e la seconde lenghe dai Paîs Bas.
E alore la visite ae emitente radiotelevisive ‘Omrop Fryslân’, che e podarès jessi imagjinade tant che une sorte di sume fra Telefriuli e Radio Onde Furlane e je sorprendente, parcè che nus fevele di plui o mancul un centenâr di dipendents, uficis open space, zeis di pomis frescjis in ogni cjanton (in chestis robis a son campions); e dopo trasmissions radios e tv 24 oris su 24, notiziaris, produzions di seriis televisivis, programs par fruts, documentaris, diretis in lenghe frisone di ogni manifestazion che si fasi inte regjon, studis di produzion su trê plans di edifici, assunzions tant rigorosis par chel che al tocje i curriculums dai gjornaliscj, dai regjiscj e dai responsabii e la lôr formazion, indipendents dal dut pe culture e cuntun belanç anuâl – spiçait lis orelis – di 25 milions di Euros. E je propit Jitske de Hoop, responsabile des politichis culturâls chi a Omrop Fryslân, che nus dîs ‘Sigûr, di nô che o lavorìn chi dentri o vin di pretindi la coretece assolude par chel che al tocje la lenghe, ma o scugnìn ancje stâ atents ae ‘language fluidity’… Cu lis personis normâls che a provin a fevelâ e a scrivi par frison no podìn jessi masse dûrs cu lis corezions o lis pretesis di coretece formâl, parcè che o vin il pericul di disincentivâlis e di pierdilis…’. Pinsîr savi, madame de Hoop, massime bande i zovins… Note di colôr: si fasin lis fotos di etichete intun dai tancj studis di produzion, il fonts al è la piture di un bosc. Foto ducj insiemi… PAF! Foto dome cui talians…. Ma nô o sin furlans, ladins, sarts, frisons… Talians no ’nd è… PAF! Foto dal fonts vueit… Ridadis, in variis lenghis minoritariis.
Tal dopomisdì dal lunis o cjatìn une compagnie teatrâl che e podarès someâ il Teatri Stabil Furlan che o ai l’onôr di direzi: ‘Pier 21’ si clame, (Imbarcjadôr 21, dulà che a abordavin lis nâfs che a puartavin i emigrâts in tiere canadese) un teatri cence teatri, dome cuntun ufici, che cuant che al prodûs un spetacul al à di procurâsi dut: il teatri, i atôrs, il personâl artistic e tecnic, la organizazion… Un pôc come nô. Nus contin dai lôr spetacui, par fruts, par adults… Ma nol somee che a vedin tantis produzions in repertori… Un pôc come nô, mi ripet… A un ciert pont o vin di domandâ: il vuestri belanç? Al rispuint David Lelieveld, diretôr artistic, il Somaglino de situazion: ‘La regjon nus da 250.000 Euros par an, garantîts par cuatri agns, a poie de struture…’, ben, cuasi il dopli di nô, o pensi jo, ma ae fin mighe tancj bêçs… Ma lui al va indenant… ‘Dopo contribûts di altris ents e fondazions privadis pes produzions, che a puartin il nestri belanç anuâl a plui o mancul un milion di Euros…’ E no àn nancje un teatri che al sedi lôr… No pensi plui nuie, dal sigûr. O fâs bocje di ridi, ma mi zire il cjâf. In lenghe minoritarie, dal sigûr.
Dopo nus puartin intun altri spazi culturâl (sacrabolt, ma trops a ’nt sono?) rigjavât intune glesie antighe, ripartide in uficis, studis, cun bar e teatri. Cui che lu à pensât al veve di vê dal gjeni, parcè che il spazi ‘senic’ al è metût intal sens de largjece a pet de glesie antighe, dut rivistît di len. Dentri al à une acustiche perfete, se tu pensis che, apont, o sin intune glesie… Cui che cumò lu gjestìs al organize un festival dedicât propit aes contaminazions fra progjets musicâi, teatrâi e di danze in lenghis minoritariis. Il festival si clame ‘Explore the North’, al podarès jessi il nestri Mittelfest, nol fos che al è dedicât aes lenghis minoritariis. ‘I zovins a son interessâts a chel che tu disis, nol impuarte in cuale lenghe che tu lu disis, e cussì lis lenghis minoritariis a son compagnis des lenghis nazionâls’, nus dîs il diretôr Mark Hosper, e al à un program cussì fis che nissun nol à il cûr di domandâi il totâl dal belanç. Buine idee, però. Provìno a doprâ il furlan par dî robis gnovis, e lassìno lis robis vecjis al talian? Parcè di no? …
Il dì dopo o visitìn intal ordin: Afûk – Citât de leterature (che e podarès jessi la nestre Filologjiche), l’Archivi dal Cine frison (gjenar Cineteche dal Friûl), e il Tresoar, o ben l’archivi materiâl e digjitâl de storie de Frisie e de sô leterature. Dut insiemi. Ven a stâi, un biel pôc di robe. Dut chel che al è stât publicât, prodot, zirât, tradot, scrit, regjistrât, archiviât su la storie e su la leterature frisone al è chi. Chi si studiin e si ativin lis politichis culturâls e linguistichis de regjon, ancje robis semplicis, tant che cors di preparazion in lenghe frisone par dutis lis categoriis di personis che a àn rapuarts cul public, dai impleâts tai sportei comunâi, ai bibliotecaris, ai infermîrs che a fevelin frison cui pazients intai ospedâi. Rapuart cence cualsisedi forme di sumission culturâl, che po dopo al vûl dî rapuart di podê, tra citadin e istituzion, soredut cuant che, cemût che al sucêt intai ospedâi o te domande di un document, il citadin si cjate in cundizions di fragjilitât… Cuant che o dîs che e je une altre civiltât… Dentri a saran une cincuantine di personis, forsit di plui, tantis di chestis a son volontaris. Amâ la proprie lenghe e la proprie tiere, insume. E je ancje une librarie tant furnide – book shop, cuntune sezion di gadgets e di souvenirs de Frisie, parcè che (e ancje chi al tache il pinsîr ‘in Italie no si pues fâ’) la cumbinazion publiche e privât e pâr jessi tant plui facile di gjestî di chel che al sucêt ca di nô, e duncje il volan di cressite si auto alimente, e ancje se la misure dal contribût public e je fûr di dubi tant alte, la gjestion e ven tratade tant che chê di une imprese, cun grancj invistiments e vuadagns, dut tornât a invistî in gnûfs progjets e simpri dut in lenghe frisone. Sal imagjinaiso? L’archivi però al è tant biel, e al sucêt che i libris antîcs chi a puedin jessi passâts cu lis mans crotis, cence lis classichis manecis blancjis di coton che o ai viodût meti ae Guarneriane, par esempli… Parcè che, nus dîs l’archivist, alt doi metris, ‘La sensazion tatile e fâs part de esperience di consultazion’… Altris culturis, altris ideis, il mont al è biel parcè che al è vari. E nus mostre (chest, però, dentri di une bacheche) un document antîc cuntune magle di sanc. Sanc frison, dal sigûr, e intant che al conte di une pistole che e trai in maniere acidentâl fruçonant massele e lenghe dal proprietari, che improibît a fevelâ al scrîf (ma no cul sanc) lis sôs ultimis volontâts prime di lassâ chest mont, la fantasie dute mediteranie di Tore Cubeddu e prodûs za une fiction su la storie di une letare scrite cul sanc… Crude, la Sardegne di Macbettu… E i talians cussì, ancje se minoritaris, come simpri si fasin ricognossi…
Tierç dì (e ultin). Liceu di Drachten. Students di scuele superiôr. Al pâr che al sedi vêr che chi ducj a van a scuele in biciclete parcè che no si viôt la fin dal parc pes bicis. Esposizion di programs di integrazion fra lenghis diviersis. A son frisons che a studiin in olandês (e fin chi nuie di strani, ancje chi a son furlans che a studiin in talian, al è normâl) ma la vere maravee e je che a son olandês che a studiin par frison, che chi di nô al volarès dî talians che a studiin in furlan, e ancje su chest o sin tant indaûr, nuie ce dî. Libertât vere di sielzi une lenghe savint che no je diference di oportunitât di istruzion. Biele robe. E ducj duncje si interoghin su la identitât: Who am I? Cui soio jo? E alore mi cjapi la uniche vere sodisfazion e rivincite, e o conti dal Pali Teatrâl Studentesc, e di cemût che mi cjalin e di chel che mi disin o capìs che o ai colpît intal segn. Esperience straordenarie, o dîs. Al è cumò, inte etât de adolessence, che i fantats si fasin lis grandis domandis su cui che a son e su cui che a volaran jessi intal futûr, e alore une esperience teatrâl vivude in prime persone e met intal cuarp e intal cûr chel che se di no al reste dome un pinsîr, e se tu imparis a fâlu cumò, tu savarâs fâlu dute la vite. Rodolfo Castiglione e Ciro Nigris a vevin viodût just, za cincuante agns indaûr. Piçule braùre udinese.
Ultime visite, e al torne chel sens di inferioritât che za o cognossevi. Si clame teatri De Lawei. Trê salis, miârs di puescj par sentâsi, ristorant interni, sale provis, laboratoris e scuele di teatri, furniments tecnics ae avanvuardie cun tîrs eletrics motorizâts in pratiche a ogni tai di sofite, gjestîts di une centraline che e alce, e strenç, e sbasse, e regole, e ponte, e siere e e vierç stant sentâts in platee, une robe che ca di nô nancje la Scala di Milan, e il diretôr artistic (ex atôr, un che al sa, ancje se al è alt doi metris ancje lui) nus fâs fâ il zîr e nus puarte ancje intal gridiç, dulà che il len al è sparît, al è dut fier e alumini, cemût che al è tai gatars de metropolitane, un pôc mancul inmagant dai nestris teatris ‘ae taliane’, apont, ma tant plui funzionâl. Savêso trops abitants che e à la citadine che e ospite cheste maravee tecnologjiche? Cuarante mil. Gurize, plui o mancul… E dut par furlan… pardon, frison.
Cumò si torne a cjase. Biel viaç. Istrutîf. In graciis de ambassade dai Paîs Bas che lu à pensât e organizât. Però sul fat che in Friûl o sin tant indaûr cul lavôr no son masse dubis… Metisi insiemi, alore. Lavorâ unîts, cun posizions claris e condividudis. Domandâ, duncje. Risorsis, tantis. Dutis chês che a coventin, sbregant i clientelisims, i favoritisims, lis barufadis (robe li che in Friûl o sin mestris), i ponts e lis ignorancis, dome parcè che la lenghe minoritarie e je un valôr impuartant par ducj, chei che le fevelin e chei no, al è un pont di viste autonom e diferent sul mont, e studiâle e cognossile e je une ricjece in plui. Cence se e cence ma. Chest pinsîr al va sostignût, difindût, condividût, rispietât, passât. Fondâ une rêt mondiâl di rapuarts fra lenghis minoritariis. E se o vês dubis, fasêt un salt in Frisie (un salt energjic, parcè che a son alts, là sù) e cjalaitsi ator.
Massimo Somaglino, Diretôr artistic dal Teatri Stabil Furlan.


text:
Marxisim
Il Marxisim al é une scuele di pinsîr politic, sociâl ed economic basade tes idee di Karl Marx e Friedrich Engels, filosofs, economiscj, gjornalists e sociolics todescs dal XIX secul. Il Marxisim al é nassût in te seconde metât dal 1800 in tal contest european de seconde rivoluzion industriâl e dal conflit operari. In tal cors dal timp, specialmentri in tal 1900, al à ricevût tantis interpretazions e derivazions, ancje tant lontanis da lis idee origjinâlis e in contraposizion jenfri lôr.


text:
Giulia Serafin e je nassude e cressude a Dimpeç. E à frecuentât il liceu classic e po dopo la scuele dai mosaiciscj di Spilimberc. Tal 2010, a 23 agns, e à decidût di vierzi il so laboratori di decorazion e piture e e conte “o ai vude cheste pussibilitât: o ai vierte la partide I.V.Z. e ae fin e je lade ben! I miei gjenitôrs a vevin un garage in place a Dimpeç intun pont avonde centrâl; mi àn dât une man, metût in dret, cambiât i sieraments e fat un negoziut. Nol è propit tant in viste e al tocje jentrâ in place, e in bande de glesie si lu cjate, ma istès al è intun biel puest. Jo o ai simpri vût avonde lavôr parcè che, jessint la uniche in zone che e fâs chest, no ai concorence. Ciert, o soi bessole e no pues cjapâ sù tancj lavôrs, ma ai rivât adore di fâmi une clientele avonde amplie. Mi à simpri plasût dissegnâ e lavorâ cu la ceramiche. O ai simpri cirût di fâ un pôc di dut, ancje parcè che dome mosaic al jere masse dificil e costôs… No podevi pensâ di lavorâ dome di chel intun paisut come Dimpeç. Alore o ai decidût di fâ alc di dut: robutis piçulis, taçutis, articui di regâl par contentâ un pôc ducj. I prodots che o fâs a son soredut di ceramiche, però o pituri ancje su pe tele, sul len, o fâs murales, o fâs tantis bombonieris, regâi personalizâts (soredut cumò che la int e sa, e ven a ordenâ articui cul non, cu la dediche e duncje o dissegni e o scrîf ce che e vûl). O dissegni un pôc di dut, in particolâr cul gno stîl e cence copiâ nissun: o fâs rosis di mont e sbilfs, ma ancje animâi e personaçs dai cartons animâts. O curi cetant la mê piçule vetrine e le cambii daûr de stagjon; e je piçule ma e da un grum tal voli, di fat tante int si ferme a viodile!”
◆ Un dai ultins lavôr impegnatîfs che Giulia e à fat al è di trê setemanis fa, e e dîs “o ai piturât cuasi dut l’interni dal ripâr Tita Piaz che al è sul Pura. Al è stât un lavôr avonde grant. Cognossint il gno stîl, mi vevin dade avonde libertât, e cussì o ai lassât cori la mê creativitât.”
◆ Giulia e je sodisfate de sô sielte, ancje parcè che “in Cjargne l’artesanât al è une vore preseât; la int che e ven chi di me e vûl fâ un regalut e e pretint che al seti scrit che al è stât fat a man a Dimpeç, in Cjargne. E par me chest al è tant orgoi. Jo o ai tant gust soredut cuant che mi disin “ma âstu scrit che al è fat a man a Dimpeç?”: nol interesse tant il dissen devant, ma pitost che daûr al seti scrit chest. Ti da sodisfazion! Mi stimi fortunade e contente di vê une ativitât come la mê. O soi partide par câs e mi è lade ben. Par doi agns o jeri ancje a Tumieç e considerât che al jere dificil gjestî doi negozis (ancje a nivel di coscj), o ai decidût di mantignî dome Dimpeç. O ai ancje la fortune di podê lâ a lavorâ a pît, cul lavôr a pôcs metris di cjase. Mi sint propit fortunade: vê vût il garage tal pont just e strategjic e i miei gjenitôrs che mi àn dât cuarde… une rie di coincidencis fortunadis. Fin di piçule o vevi il sium di piturâ e o soi rivade insom.”
◆ Giulia tal timp libar si dediche al teatri e e zonte “O soi contente ancje di vê fat il classic: mi à simpri plasût scrivi storiis e chest a mi à judât. Mi plâs scrivi teatri. O vin la compagnie teatrâl achì a Dimpeç metude sù insiemi a un gno amì e tra un pôc o speri di començâ.”
◆ Par cui che al vûl curiosâ virtualmentri, al pues lâ su la pagjine facebook ArtiGiulia https://www.facebook.com/profile.php?id=100057659401503. ❚
Giulia Serafin, a Dimpeç la decorazion e devente artMarta Vezzi
Giulia Serafin e je nassude e cressude a Dimpeç. E à frecuentât il liceu classic e po dopo la scuele dai mosaiciscj di Spilimberc. Tal 2010, a 23 agns, e à decidût di vierzi il so laboratori di decorazion e piture e e conte “o ai vude cheste pussibilitât: o ai vierte la partide I.V.Z. e ae fin e je lade ben! I miei gjenitôrs a vevin un garage in place a Dimpeç intun pont avonde centrâl; mi àn dât une man, metût in dret, cambiât i sieraments e fat un negoziut. Nol è propit tant in viste e al tocje jentrâ in place, e in bande de glesie si lu cjate, ma istès al è intun biel puest. Jo o ai simpri vût avonde lavôr parcè che, jessint la uniche in zone che e fâs chest, no ai concorence. Ciert, o soi bessole e no pues cjapâ sù tancj lavôrs, ma ai rivât adore di fâmi une clientele avonde amplie. Mi à simpri plasût dissegnâ e lavorâ cu la ceramiche. O ai simpri cirût di fâ un pôc di dut, ancje parcè che dome mosaic al jere masse dificil e costôs… No podevi pensâ di lavorâ dome di chel intun paisut come Dimpeç. Alore o ai decidût di fâ alc di dut: robutis piçulis, taçutis, articui di regâl par contentâ un pôc ducj. I prodots che o fâs a son soredut di ceramiche, però o pituri ancje su pe tele, sul len, o fâs murales, o fâs tantis bombonieris, regâi personalizâts (soredut cumò che la int e sa, e ven a ordenâ articui cul non, cu la dediche e duncje o dissegni e o scrîf ce che e vûl). O dissegni un pôc di dut, in particolâr cul gno stîl e cence copiâ nissun: o fâs rosis di mont e sbilfs, ma ancje animâi e personaçs dai cartons animâts. O curi cetant la mê piçule vetrine e le cambii daûr de stagjon; e je piçule ma e da un grum tal voli, di fat tante int si ferme a viodile!”


text:
Dotôr Sillani, lui al à fat plui di une ricercje sul ûs dal furlan tal cjamp dal marketing, cun ce risultâts?
La prime e je stade une ricercje di une desine di agns fa fate cul professôr Franco Rosa dal dipartiment di Biologjie Agroindustriâl de facoltât di Economie. O vin scrutinât il câs des insegnis in marilenghe li dal ipermarcjât al centri comerciâl Città Fiera di Udin. Il risultât vignût fûr al è che meti insegnis in marilenghe al puarte a une incressite de fidelizazion dal client.
Po dopo o vês ancje metût a confront il furlan cun altris lenghis tal cjamp dal vin (viôt La Patrie dal Friûl dal Avrîl 2007, speciâl marketing, n.d.r.)…
Sì, o vin fat une indagjin sul cjamp presentant al consumadôr butiliis di vin cuntune etichete par furlan, par talian e par inglês. Il vin al jere il stes e al è vignût fûr che la sielte e leve in grande maiorance viers de butilie cu la etichete in marilenghe. Chest sie par clients furlanofons che no. E al valeve massime se il non par furlan al jere ben in evidence: se l’ûs de lenghe al jere un tic plui platât la sielte no jere cussì marcade. Duncje, li che il furlan al vignive valorizât a plen, al deve grancj risultâts. Come tal câs de sgnapis Nonino, tant par lâ daûr al argoment de vuestre interviste.
Cumò a ce staial lavorant?
E je une ricjerce che o sin daûr a finî cul gno Dipartiment. No vin metût adun lis conclusions ma i anticipi une curiositât: o vin confrontât universitaris, duncje zovins (20-25 agns) e cun scolaritât alte, che a san fevelâ ben l’inglês. Chei che a son ancje furlanofons a àn dimostrât une grande atenzion ae divignince teritoriâl di un prodot, chei nome talianofons no.
Puedial dânus un judizi sul “câs Nonino”?
Il marketing Nonino, cu lis etichestis in lenghe furlane e ancje cul Premi che al lee mont contadin cu la culture mondiâl plui di avanguardie, al à fat scuele cun risultâts grandons che a durin ancjemò vuê. Pal cont de evidence dade ae marilenghe – e no dome – al è un model ancjemò insuperât, nissun al à savût fâ miôr.
Dree Venier
LA INTERVISTE. “Marketing? Il furlan al funzione”............
Dotôr Sillani, lui al à fat plui di une ricercje sul ûs dal furlan tal cjamp dal marketing, cun ce risultâts?


text:
La vene dal artist di Cjaurià, origjinari di Sunviele, e continue a butâ fûr. Dopo di vê proponût i siei ricuarts e memoriis mediant imagjinis sul mont contadin, mostrantnus la muse di chê civiltât contadine tai volums “Immagini di una civiltà” dal 1987, “Il volto di una civiltà”, jessût tal 1998, al à po volût pandi il so grazie a la femine furlane tal 2006 cul volum “La femine furlane”. Tal 2004 al veve dât il so contribût tal librut “I sueis”. Considerade la grandonone cuantitât da la produzion artistiche di Otto, dopo chestis sintesis, un altri filon al podarès riguardâ, par esempli, i fruts furlans, cui lôr zûcs, cui lavôrs ch’a fasevin e v.i.
Cumò Otto, in chest gnûf lavôr “Friûl: i paîs da la memorie”, nus proferìs il contegnidôr di chei protagoniscj, intun volum di passe 400 pagjinis, dulà che a son piturâts 219 paîs furlans, da la Cjargne, a la Basse, di ca e di là da l’aghe. Alore, passant lis pagjinis, si cjatìn intune sorte di viaç ator pal Friûl intai prins agns dal secul passât. Si trate di ilustrazions puntuâls e curadis. Dut l’insieme al cjape un particolâr valôr di caratar documentâl. A son, chescj cuadris, ogjetivis pussibilitâts di confront cun “fotografiis”, che par altri no esistin ta la plui part dai câs, tra la muse dai nestris borcs d’antan e lis imagjinis di vuê, cu lis invasions dal ciment e dal asfalt, di machinis, di cartei. Il vieri aspiet urbanistic, assolutamentri origjinari e unic in Italie, al è cumò bandonât. I nestris paîs a son scjavaçâts di une sorte di strade-canâl, cuntune dople cortine di fabricâts (i pensi a chei maraveôs borcs dal Friûl di Mieç come Baracêt, Colorêt …); si jentre di un puarton intune sorte di cjistiel dai puars e dentri si cjatin lis corts, i curtîi, cun tantis fameis. Il stes Otto si vise che tal so curtîl a vivevin passe 40 personis. Vuê, chescj paîs a son disvuedâts di animis, di fruts, di oms, di feminis; a jerin paîs di suns, di sunsûrs, paîs di odôrs. Lûcs che a jerin dutun cu lis personis, cu la nature intune armonie totâl, dulà che vuê chescj lûcs si pierdin tal mismàs dai spazis, dal trafic, tra mil cartei. E je cheste la denuncie che Otto al fâs.
Ma la vite di chescj cuadris e je rapresentade ancje da lis personis che a vivevin ator di chescj fabricâts: i contadins, lis feminis, i fruts, i predis, i artigjans, i marcjadants, lis fantatis, i viei. Cussì, dongje dal valôr documentâl urbanistic, al ven fûr il valôr etnografic dai cuadris di Otto: scrusinantju, nus vegnin indevant i personagjos cui lôr vistîts difarents, cui lôr imprescj, cu lis lôr usancis.
Si fâs memorie pai 936 agns da la Patrie dal Friûl. La bole imperiâl dade fûr a Pavie ai 3 di Avrîl dal 1077 e tache cun chestis peraulis: Patrorum nostrorum orthodoxorum exempla secuti, a dî lant daûr cun fedeltât dai insegnaments dai nestris paris … Po ben, Otto al à declinât fin insom i insegnaments dai siei paris, al è stât e al è un esempli che cu lis sôs oparis al à cun braure tignût alt i valôrs da la civiltât contadine e da la culture furlane.
Chest al è ce che al ven fûr e si po lei da lis imagjinis, ancje mediant dai coments ai cuadris. Coments insiorâts cun storiis di tradizions, di usancis, di blecs di storie locâl. Lavôr fat di studiôs, di esperts di grande innomine e tant preseâts; dongje di chel ch’al scrîf, a àn colaborât tai tescj Adriana Miceu, Guido Sut e Celestino Vezzi.
Cun ogni cuadri, Otto nus torne, nus da indaûr al che materialmentri nol esist plui. Nus torne chei valôrs, chei sentiments che a son lis lidrîs da la nestre identitât, lis lidrîs dal popul furlan. Se o vin di protezisi (e o scugnìn) dal unvier dal spirit che al ven paronant, poben la protezion, il santuari lu cjatìn in chei valôrs che graziis a Otto i podìn ancjemò emozionâsi a ricuardâ. Ve chi la atualitât dal so messaç e di conseguence la sô modernitât. Mediant da l’art Otto al è bon di evocâ valôrs dismenteâts e chescj risultâts ju à rivâts parcè che il so pinel al è stât guidât dal grant amôr che lui al pant par la sô tiere e par la sô int. E di chest, Otto, il Friûl ti varà simpri agrât.
✒ Gotart Mitri
La ultime fadie leterarie di Otto D’Angelo, pitôr dal Friûl............
La vene dal artist di Cjaurià, origjinari di Sunviele, e continue a butâ fûr. Dopo di vê proponût i siei ricuarts e memoriis mediant imagjinis sul mont contadin, mostrantnus la muse di chê civiltât contadine tai volums “Immagini di una civiltà” dal 1987, “Il volto di una civiltà”, jessût tal 1998, al à po volût pandi il so grazie a la femine furlane tal 2006 cul volum “La femine furlane”. Tal 2004 al veve dât il so contribût tal librut “I sueis”. Considerade la grandonone cuantitât da la produzion artistiche di Otto, dopo chestis sintesis, un altri filon al podarès riguardâ, par esempli, i fruts furlans, cui lôr zûcs, cui lavôrs ch’a fasevin e v.i.


text:
Friul
L Friul ie n raion dla Talia ulache l vën rujená te deplu pertes l ladin furlan. Tl Friul fova l lingaz vegnù adorè publicamenter enchin a che an ova enstesc tles mans l'aministrazion con l Patriarcat de Acuileia (1420). An conesc documenc p.e. dla scola notarila de Cividât dl 14eisem secul. Al didancuei fejl pert de la region taliana Friul-Unieja-Giulia.
Do l'anescion a Aunejia ne vegn l furlan nia plu adoré tla aministrazion. La storia dla leteratura furlana met man tl Renasciment con de plu figures de emportanza. Pier Paolo Pasolini. Al n'é nia na leteratura religiousa, nience leteratura popolara, de folclor, ma leteratura profana dla mondanité. Da chest temp àn ence les prumes traduzions da d'autres leteratures. Ti secui vegnus do à la leteratura furlana abú trueps poec ezelenc, desche Ermes di Colorêt, Pieri Zorut (che à tres si calendri porté pro a renforzè la koiné furlana), Caterina Percude. N sbunf nuef giata la leteratura furlana entratant la Seconda Vera tres Pier Paolo Pasolini.
L talian Pasolini empara l furlan, lingaz de sia uma, y scriv poesies y n toch de teater (I Turcs tal Friûl) per furlan. Tres la fondaziun dla Academiuta de lenga furlana dl 1945 à Pasolini metù na pera de cianton nueva, na generazion de poec entiera é vegnuda ispireda da el. Pasolini, atif ence politicamenter, fova n sostegnidour apascionè dla gauja ladina - dl furlan dìjel: "Lingua ladina dunque, non dialetto alpino". Encuei é la leteratura furlana dret rica de direzions stilistiches y formes desvalives, da la poesia enfin ai comics. Na istituzion de tradizion é ormai l concurs leterar y musical "Premi Friûl".


text:
Gu taxi - Taxi graz Umgebung
Deutschfeistritz , Dobl-zwarRing, eggesdorf bei graz, feldkirchen bei Graz, fernitz Mellach, Frohnleiten, Gössendorf, Gratkorn, Gratwein,judendorf StrassEngel, Hart bei Graz, Hausmannstätten, Hitzendorf, Kainbach bei Graz, kalsdorf bei Graz,Kumberg, laßnitzhöhe, lieboch, Nestelbach bei Graz, Peggau, premStätten, Raaba Grambach,Sankt Bartholomä,Sankt Marein bei Graz,Sankt oswald, sankt Radegund bei Graz, Seiersberg Pirka, Semriach, Stattegg,stiwoll,Thal,Übelbach, vasoldsberg, Weinitzen, werndorf, Wundschuh ........
Wenn sie nach Graz wollen kommen sind Sie bei uns richtig..
Taxi bestellen
👇


text:
“Tiere e Libertât”, ai 5 di Mai il CIRF al ricuarde Zuan Minut. Federico Snaidero e Ferruccio Tassin a'nt fevelaran inte Sale Florio a 5 e mieze sot sere
Une des personalitâts plui interessantis e par cierts viers mancul cognossudis dal Nûfcent furlan e je chê di Zuan Minut, sindicalist, ativist politic, poete, emigrant e imprenditôr.
Nassût a Visc intal 1895, al è stât un dai protagoniscj dal “Bieni Ros” inte Basse Furlane, cui siei comizis infogâts in lenghe furlane.
Al à pandût il so impegn politic e sociâl ancje Cuntune racuelte di poesiis, Rimis furlanis, publicade a Gurize intal 1921.
Intal 1923 al è stât “libar di scugnî lâ”, emigrant in Argjentine par vie dal spiçâ des violencis fassistis. Plui indenant al è lât in Uruguay, dulà che al à vivût fint al 1967.
A cincuantecinc agns de sô muart, inte suaze de Setemane de Culture Furlane promovude de Societât Filologjiche Furlane, il Centri interdipartimentâl pal disvilup de lenghe e de culture dal Friûl (Cirf) de Universitât dal Friûl al presente un incuintri dal titul Giovanni Minut. Tiere e Libertât dedicât propit ae figure di chel che al è stât definît “il predicjadôr furlan” (o “il predicjadôr socialist”) e ai diviers contescj storics e sociâls là che si è cjatât, des lotis contandinis e operariis dal Friûl ae gnove vite inte Americhe dal Sud.
Su chescj temis si confrontaran doi studiôs che, lant daûr des iniziativis pionieristichis, puartadis indenant ancjemò intai agns Setante dal secul stât di Renato Jacumin pe part storiche e politiche e di Renzo Faggin par chê leterarie, si son interessâts de figure di Minut: Ferruccio Tassin, che al è stât ancje curadôr intal 2017 di une gnove edizion de racuelte Rimis furlanis publicade de Filologjiche, e Federico Snaidero, insegnant e storic, autôr dal volum “Giovanni Minut. Terra e libertà”.
L'incuintri, coordenât di Marco Stolfo, colaboradôr dal Cirf e docent a contrat di Storie contemporanie e des comunicazions di masse intal Cors di lauree in Relazions publichis de Universitât dal Friûl, si tignarà inte Sale Florio di Palaç Florio (Vie Palladio 8, Udin) a 5 e mieze dopo di misdì.
Par altris informazions: CIRF - UniUd, vie Petracco 6, 33100 Udin; tel. 0432 556480; pueste eletroniche: cirf(at)uniud.it; www.cirf.uniud.it e www.facebook.com/UniUdparFurlan.


text:
CJANT – Un bastiancontrari, cul gust di jessi cuintri dut ce che al podeve puçâ di ortodossie o di ubidience cence cundizions. La opare di Pasolini e podarès jessi considerade part di chê grande leterature che e tache di lontan e che e da simpri vôs ae dissidence, a chel mût di cjalâ stuart e ledrôs che al fâs mâl, ma che al permet di viodi ce che par solit al reste scuindût. Cjapìn la vôs dai profetis, par esempli, Isaie in primis, che al scoree Israêl, i siei predis, la sô int. Tant che vuê cualchi benpensant lu bolarès di jessi antisemite! Ma o vivìn intal timp dal “pinsîr unic”, là che esprimi un dubi al vûl dî simpri cori il pericul di finî inclaudâts sù par une crôs. E dopo? Il teatri grêc di Euripide, che al sbelee la societât misogjine e supierbeose dai Grêcs, e cun lui la vôs libertarie e anarchiche di Socrat, mestri di strade disubidient, ricercjadôr di chê Veretât che si scuint in ogni uman e che no pues jessi scrite su la piere di nissune leç, ni umane ni divine: obleât a bevi la polpe invelegnade de zigude parcè che considerât pervertidôr de “miôr zoventût” di Atene (une straordenarie soreposizion biografiche cun Pasolini, il Socrat di Versute, no mo?). I Vanzelis apocrifs, che nus contin di un Crist plui uman e plui vêr di chel celebrât sul altâr, cjapât di chei marums e di chês passions che a son ancje lis nestris, duncje plui fi dal Om (come che pardabon Yehoshua ben Yosef, il fi dal marangon di Nazaret, si proclamave!) che no di Diu. Apuleius o pûr Petronius, che a condanavin la societât imperiâl di Rome, i siei vizis, la furbarie dai siôrs, la stupiditât dai politics, la bestialitât dal popul, lis bausiis dai inteletuâi (ma di ce timp stino fevelant, dal lôr o dal nestri?) e vie indenant. Oviementri dute la schirie di visionaris de Ete di Mieç, che a predicjavin un ribaltament complet dal ordin par une rifondazion umane dal mont, là che Lazar finalmentri al vinceve su Epulon. E cun lôr ducj chei poetis e scritôrs che al “stupor mundi” a vevin miôr il “fetor mundi” e lu cirivin intune vite mate e disperade, condividude cuntune umanitât minôr fate di laris, putanis, mindics, viandants e mats, considerâts cetant plui vêrs, onescj e interessants dai professôrs, dai dotôrs, dai vescui e dai imperadôrs: tacant di Cecco Angiolieri par rivâ a François Rabelais, passant par Sant Francesc, e François Villon. No si podarès capî la vene pasoliniane cence lei i visionaris dal ‘600, artiscj tant che Angelo da Merisi clamât il Caravaggio o Gian Lorenzo Bernini: la lôr capacitât di erotizâ il cuarp, il sanc, la cjar, la deviance e fintremai la violence come uniche strade par rivâ ae autocussience, tal colôr dal pinel o tal scarpel che al bat il marmul, impastant insiemi Vite e Muart in chel sens orgasmatic là che dut si sfante par tornâ a cjapâ sintiment: ce che i grêcs a clamavin “logos spermaticòs”. E po dopo i libertins dal ‘700, che a zuiavin cul dabenisim di une societât che e svantave il lusôr de reson cuintri de oscuritât de ignorance: De Sade prin di ducj chei altris, cu la sô curiositât di sperimentâ e di contâ par fâ scandul e tirà ju il vêl di ogni ipocrisie. E o podarès lâ indevant sfueant i libris di E.T.A. Hoffmann, o di Leopold von Sacher Masoch fin ae sensualitât trasgressive di Anaïs Nin e di Henry Miller. E mi fermi achì, ancje se o podarès lâ indevant consumant dut il gno spazi e la vuestre pazience. Se e je vere che ognidun di nô al è la sedimentazion di dut ce che al à viodût, scrit e let, duncje Pasolini al jere ben presint inte biblioteche dal nestri autôr prin di Pasolini, intes sôs passions, che a stiçavin investigazions e siums. E se la vite si instrece simpri cu la scriture fasint florî i butui de poetiche e de ideologjie, ce mai podevial deventâ un come lui, fi disubidient e “fûr di scuare” di un uficiâl dal Esercit talian, plantât intune famee piçule borghese in plene ete fassiste, se no un disubidient radicâl? Parcè che chest, Pasolini lu è simpri stât. E nol à mai vude pôre di pandi un pinsîr dispetenât e ruspiôs, plui disponût ae dialetiche che ae conciliazion, a semenâ fastidi invezit che acuardi. Un cussì nol pues che jessi crodût un erant. Un trasgressôr. Ducj lu consideravin un aversari. Il Paîs catolic parcè che la sô vision dal mont, de morâl, de vite e jere la plui lontane che si podeve di ogni benedizion curiâl; ma ancje chel comunist, masse inrezimentât jenfri lis regulis e i principis di une glesie laicâl come che al jere deventât. Contrari al abort cuant che la çampe e lotave par une sô introduzion, sevêr cuintri dai zovins contestadôrs mintri che ducj a cirivin di rufianâju. Pasolini al pensave e al scriveve come che il so sanc i sugjerive. Cun chel stes sanc al varès metude ancje la sô ultime firme, sul savalon di Ostie. Eretic fin ae fin. ❚
:::::::::::::::::::::::::::::::::::::::::::::::::::::::::::::::::::::::::::::::::::::
Dissident cence torment, narcisist cence dubis
DISCJANT. Mi soi domandât dispès ce che al vûl dî jessi eretics, ma jessilu pardabon. Une cundizion che o ai simpri considerade plene di chê dignitât che nus fâs libars di ogni scjaipule e di cualsisedi restrizion. L’eretic, propit parcè che al puarte bielzà su di se il bol de condane, al pues permetisi di sostignî dut ce che al pense e ce che al vûl. Tant che un frut o un mat. Ma nol è meritevul di perdon, come il mat e come il frut, daûr de dutrine de Glesie, la prime istituzion che e vedi formulade la peraule “eresie” fin dal timp dal imperadôr Costantin, a Nicee. Al jere l’an dal Signôr 324.
◆ La condane al eretic e ven parcè che al dopre la sô inteligjence, il so savê e la sô culture par lâ cuintri de Veretât: chê pandude di chei che a àn il podê e che si considerin espression in tiere dal volê di Diu. Duncje i eretics a slontanin dal ben. Propit come che al fâs il diaul. Diabolus, ven a stâi chel che al divît, che al separe, par confondi i umans e par danâ e vierzi lis puartis dal infier. E cheste “colpe” mi fâs deventâ i eretics (e ancje il diaul cun lôr) ancjemò plui interessants, propit parcè che a metin in vore la arme plui potente che l’uman al à a sô disposizion, ven a stâi la imagjinazion e la fantasie. La creativitât, buine simpri di inmagâ, di lei jenfri lis riis, di scuvierzi ce che nissun altri al rive a viodi. Par esempli, che l’imperadôr al è crot, come che nus conte chê flabe famose.
◆ Une volte che l’eretic al à cjatade la strade par rivâ ae Veretât, no le scuint, no le ten dome par se, ma al cor pes borgadis dal mont berlant e cjantant a vôs alte e clare, par che ducj i siei fradis umans a puedin sintîlu e gjoldi insiemi cun lui di chê stesse bielece. Velu, l’eretic. Che in cheste corse par salvâ i siei fradis si dismentee di se. L’eretic nol sarà mai un “jo”, ma simpri un “nô”. Al plurâl. L’eretic, chel vêr, si scancele, si confont, si piert. Al consume la sô anime parcè che le regale a chei che le àn svuedade, o pierdude. Duncje jerial pardabon eretic, Pasolini? O pûr stevial fûr di ogni glesie, laiche o sacrâl, parcè che al considerave se stes il templi di ogni veretât? Il so pont di viste al jere simpri il plui interessant, tant che ae fin al veve ametût a chei che i domandavin cemût che al cjapave lis critichis che i vignivin fatis di lontan: “Ben, chei altris a puedin ben cjacarâ, la lôr vôs no mi rive. Jo o soi masse ocupât a lavorâ sul gno!”. In sumis, Pasolini al lavorave simpri su cjarte intestade, la sô, e al saveve di jessi deventât une specie di “brand”, une marcje ricognossude de critiche. Si jere inventade la figure dal inteletuâl dissident in timp di pâs, e al jere sigûr di jessi sul troi, chel just. Nol praticave mai su di se l’esercizi dal dubi, che invezit al aplicave cun fervôr su ducj chei altris. In sumis, dut il contrari di un Pier Damiani, di un Jan Hus o di un Martin Luther. Chei si cruziavin, si flagjelavin, si tormentavin. Pier Pauli, a dî la veretât, no plui di tant. ❚


text:
E je une robe che mi zire tal cjâf di tant timp, e torne fûr ogni volte che, in cualchi maniere, il mont dai furlaniscj al rispuint ai velens e aes trapulis su la lenghe. O viôt che a son simpri clapis, oms e feminis di culture, de scuele, che a cjapin sù cjarte e pene, par difindi chest dirit. E al è un ben, un ben tant grant, di tignîlu strent.
Ma pal autonomisim, puedial jessi avonde? No. Si scuen vê il dovê di sclarî che nol baste proclamâsi difensôrs dal furlan par jessi de bande de autonomie.
Dal sigûr un autonomist nol pues no difindi la sô lenghe, ma no è distès sigûr che un difensôr di cheste al sedi ancje un fautôr de autonomie e de autodeterminazion.
Nol è scontât, ni automatic e nancje obleât.
Tal timp passât no vin un esempli significatîf propit di tancj preseâts oms de culture furlane, a scomençâ di Ascoli, e des rivistis come la Panarie, di int che e podeve butâsi jù dal cjampanîl pe lenghe furlane, ma che mai e mai altri e varès podût viodi un progjet di un Friûl indipendent, no peat a la Italie o, par cualchidun in minorance, al Imperi. Mi visarai simpri di gno nono: al veve la racuelte di ogni publicazion furlane; che il furlan al fos une lenghe nancje fevelâ, ma prove tu a meti in discussion la Italie.
La plui grande conseguence e ven dibessole: la piçule patrie, un disastri che al fâs ancjemò mâl.
Al dì di vuê, il mecanisim al è difarent. Tullio De Mauro, dome par fâ un esempli, di sigûr, al ricognòs il dirit dai furlans di doprâ in ogni lûc la lôr lenghe, ma al massim al viodarà pai furlans une forme di autonomie regjonâl, plui o mancul marcjade.
E di int che e pense come De Mauro a ’nd è tante, ancje in Friûl.
La clarece duncje no je dî a chei chi: «Cjalait che o stais falant», ma pluitost: «la lenghe e je dome une, la plui impuartant di sigûr, des componentis de nestre identitât di popul».
Il rasonament dal autonomist e de sô forme organizade, se al rive adore a metile sù, al partìs dutun dal principi identitari, par domandâ il dirit al autoguvier. «O sin un popul cu la nestre lenghe, storie, culture. O vivìn suntun teritori che nus à cressûts e che o vin trasformât, masse forsit. Il destin di ogni popul al è tes sôs mans».
Parcè che al pues sucedi di cjatâsi di front ancje ai ricognossiments uficiâi, e po dopo di no vê nissun cjapitul di decision pal doman.
Cualchidun puedial forsit spiegâmi ce che mi interesse di podê cjacarà par furlan intun Friûl destinât a murî cence l’intervent politic di cui che in chest Friûl i crôt ancjemò?
Dree Valcic
LInt AUTONOMISTE. I difensôrs dal furlan............
E je une robe che mi zire tal cjâf di tant timp, e torne fûr ogni volte che, in cualchi maniere, il mont dai furlaniscj al rispuint ai velens e aes trapulis su la lenghe. O viôt che a son simpri clapis, oms e feminis di culture, de scuele, che a cjapin sù cjarte e pene, par difindi chest dirit. E al è un ben, un ben tant grant, di tignîlu strent.


text:
“Ogni domande che si pò dâi une rispueste resonevule e je lecite.”
(Konrad Lorenz)
Capî miôr cui che o sin e ce che o volìn par sei sodisfats di chel che o fasin. La consulence tecniche e je il prin pas dal percors che o fasìn cul nestri Client. Produsi “packaging pe vendite” par nô al vûl dî studiâ e sielzi la soluzion miôr e plui sigure ancje pe trancuilitât di ducj chei che lu trataran.
Soluzions cun formis inovativis e bielononis, ma ancje atentis che no sedin strasariis par dibant, cun chê che il cost al vadi daûr il risultât.
Spiegâ e spartî cul Client la cognossince che o vin dai materiâi, des lavorazions speciâls, des sieltis che si pò fâ, conseâ e indreçâ par vê il risultât miôr pal presit miôr, al è par nô une operazion naturâl par cuistâ la fiducie di cui che si fide di nô.


text:
Vert
Il vert al è un dai colôrs dal spetri percepibil dal voli uman. La lûs verde e à une lungjece di onde comprindude jenfri 490 e 670 nanometris).
Al è un dai trê colôrs primaris aditîfs, il so colôr complementâr al è il magjente.
Ordenadôr[cambie | modifiche il codiç]
La combinazion RGB pal vert e je 0, 255, 0.
Simbolisim[cambie | modifiche il codiç]
- Il vert al è il colôr doprât con riferiment ae nature:
- Vê il poleâr vert al significhe savê coltivâ ben lis plantis;
- In politiche, i verts a son i partîts che si proponin di difindi la nature;
- La espression "agns verts", fasint riferiment al colôr de nature in Vierte, sugjerìs une idee di zovinece.
- Te storie de Irlande, il vert al rapresente la culture catoliche e celtiche.
- Il vert al è il colôr dai bêçs, con riferiment ai dolars statunitensis.
- Invessit, "jessi al vert" al significhe jessi cence bêçs.


text:
LA STORIE
Il prin document che si riferìs a Mueç al è dal 1072: castrum quod Mosniz nuncupatur (cjistiel clamât Mosniz).
Il non al ven probabilmentri di un non slâf, come che al è stât scuviert che à sein tancj altris toponims de valade. Tal cors dai secui i nons a son cambiâts: in furlan Mueç, in rosean Mosiz, in todesc Mosburg o Mosac, in latin Modium o Mosacium (di cui il non de abazie "mosacense").
Il document citât sore al conferme l'esistence, tai ains Mil, di un cjistiel medievâl, esistence confermade une seconde volte dal document pui cognossût che al à date 1084: la donazion dal feut di Mueç di bande dal cont Cacellino, nobilom carinzian, mestri sovran de cort imperiâl, al patriarcje di Acuilee Federico, so parint, par che al fasès al puest dal cjistiel un munistîr.
Di achi e tache la storie di Mueç che si lee cun la storie de Abazie:
1119 – Il patriarcje di Acuilee Voldarico al fâs consacrâ il munistîr di San Gjal di Andrea, vescul di Emona. Il prin abât al è Bebolfo e i fraris benedetins dal mantel neri.
1329-1349 – Ghiberto da Marano al è l'abât. L'abazie e rive ae ponte de sô prosperitât: 146 proprietâts fondiaris, di chestis 101 in Friûl e 45 in Carinzie; la plene jurisdizion spirituâl, ae dipendence direte de Sante Sede, su lis glesiis dal Cjanâl dal Fier, de Val di Guart, di Osôf, di Dignan, di Flaiban, e di San Martin in Feistritz, e la jurisdizion temporâl, come feudatarie dal Patriarcje di Acuilee.
1401 – Dopo i abâts feudataris a rivin i abâts "in commendam", prelâts residents in altris abitancis e usufrutuari dai bens de abazie. Tra chescj il cardinâl Carlo Borromeo, vescul di Milan.
1761 – Daniele Dolfin, penultin abât "in commendam", al fâs fâ la gnove glesie de abazie in stîl baroc al puest de precedint glesie gotiche. Di cheste a son restâts il batisteri e il cjampanîl.
1773 – Il Senât dal Venit al declare la fin de abazie di Mueç. I bens de abazie a vegnin comprâts par 44.000 ducâts dai siôrs Mangilli e Leoni, che a cjapin il titul di marchês di San Gjal. La jurisdizion eclesiastiche e passe al Vescul di Udin.
1976 – Un fuart taramot al fâs grâfs dams al paîs e a murin 4 personis.
I monuments plui impuartants di Mueç a son:
Abazie di San Gjal: fate tal 1761 dal abât Daniele Dolfin e consacrade tal 1768 dal vescul di Udin Gradenigo. E à une stanze retangolâr a nâf ugnule. Tal presbiteri a son: l'orghin dal Nacchini dal XVIII Secul, il plui grant dal Friûl e l'ornament di len dal Deganutti che al è une vore preziôs e al è stât restaurât di recent.
In bande si cjatin doi grancj disens fats di Rigo tal 1893: a çampe il cont Cecellino al da il feut di Mueç al patriarcje Federico, a drete San Carlo Borromeo vignût a viodi l'abazie di Mueç.
Sot, bancjis dutis in cocolâr lavorât, che a coventin par lis grandis ocasions. Ai flancs dal altâr baroc, lis statuis di San Gjal e di San Carlo Borromeo.
Te stanze: cuatri altârs laterâi dal 1700; a çampe doi altârs dedicâts ae Madone: un cun statue dal 1645 fate di une persone scognossude, chel altri al à une grande pale de Madone cul Frut, S. Antoni e S. Nicolò del Buttafuoco; tal mieç un lampadari impuartant in fier batût e in len lavorât e cuviert in lamine di aur, fat di 1500 tocs che si smontin, clamât "glogje"; tes dôs bandis doi confessionâi dal 1700 e doi fats ancjemò prin; su lis parêts a son disens di Rigo; sul sofit un disen, fat di Tiozzo, al rimplace chel di prin che al è stât ruvinât dal taramot.
Tal curidôr, in direzion de capele dal Santissim, a si cjate un Crist crocifìs, in len di cocolâr piturât tal 1466. Une volte si cjatave tal arc trionfâl de precedìnte glesie gotiche; a drete si cjate il batisteri, fat cul la precedint glesie, dulà che si viôt un fresc de parabule des Vergjinis.
Convent benedetin: dal 1987 al è convent di clausure des Muinis Clarissis che a àn il sacrament. Al à plante a forme di retangul, cun arcs un pôc sbassâts, cinc da bande plui grande e trê in chê plui piçule. Une elegante balconade cun pilastris a sezion cuadrade e si viôt al prin plan che e ten su il cuviert in trâfs e cops.
Tor medievâl: clamade par solit "palaç des presons" e je probabilmentri une des tors dal cjistiel medievâl usade poi come palaç di justizie e, al timp di Napoleon, come preson di mandament. Une volte e veve 4 plans, al inizi dal 1800 e è stade sbassade a 3 plans. Cumò e ven doprade come sede par mostris di art.
Berline: colone in piere dal 1653 e à la scrite di suplizi dai malvivents. E je la testemoneance dal podê judiziari esercitât de abazie sul feut di Mueç. Metude al inizi dal viâl che al puarte al convent, e coventave par lis bachetadis dai condanâts.
Glesie di Sant Spirit: fate tal 1516, in stîl gotic, slargjade a trê navadis tal XVII secul e distrute dal taramot dal 1976. Il cjampanîl, une vore ruvinât, al è stât restaurât di pôc.
In vie Abazie a son interessantis lis cjasis Rodolfi e Deganutti, restauradis dopo il taramot cui fonts dal plan di riscat dai bens ambientâi elaborât de Aministrazion Regjonâl.
Vignint ju a Mueç, in Place dai Ufizis si cjate la façade dal Municipi, dal XVIII secul, cul so aspiet di stîl classic, al è un bon esempli di edifici public.
Al inizi di vie Traversigne si viôt, a drete, la vile in stîl Liberty dal inizi dal '900, biele te contignude elegance di liniis e decorazion.
A çampe, un esempli di cjase tradizionâl dal 1800 di famee benestant di Mueç, cumò divignude locande. Si notin: il grant porton cun lunete; i antîi in piere; un comut curidôr che al puarte a lis 4 stanzis cun sofit cun lis trâfs che si viodi; vicin de cusine, il fogolâr.
Lant indevant, ae prime crosere a drete, la cjase Tolazzi, cun linde a arcs a dut sest in tof e al plan tiere i sofits a volte. Pôc dopo, a çampe, une tipiche cjase dal 1700 cun scjalis e lindis par fûr.
De place, vignint ju pe strade di vie Fontane si pues viodi la cjase Tessitori, cun grant puarti. Tal placial G. Nais, dopo il monument a Linussio e il Monument ai Muarts in Vuere, si rive in Borc Linussio, un grup di edificis che a fasevin part de vecje fabriche di stofis Linussio. Une clâf di volte e je il simbul de famee Linussio e si viôt ancje la date di costruzion: 1722.
A àn un grum di valôr architetonic lis glesiis des frazions: S. Antonio Abate - S. Antoni Abât a Ovedas fate tal 1434; S. Floriano - S. Florean a Dordole, blancje elegant costruzion che si cjate intun biel prât vert parsore de Val Aupe.
Lis gleseutis dai borcs plui disasiâts: lis glesiis di Stai, Muiesse, Muntisel, Riulade a son stadis fatis tai Ains Trente daûr di un progjet unic: plante a forme di retangul cun cope a plui cjantons. Il taramot al à distrut la gleseute di Muntisel, che e je stade fate su di gnûf, impen lis altris a son stadis restauradis grazie al gjenerôs intervent dai volontaris.
Interessantis lis capelutis, lis capelis, lis iconis, i crucifìs fats dai cjanalots tes stradis e tai trois di mont: tes sielis, tes crosadis e doncje ai puints.


text:
Archeologjie
La archeologjie al è il studi des civiltâts e des culturis dal passât midiant la racolte, la documentazion e la catalogazion dai rests materiâi che si rivin a cjatà.
Storie de archeologjieModifiche
Ancje se l’interes pal passat no je une robe recente te storie, tant al è vêr che za i româns a vevin la abitudine a colezionâ oparis d’art grechis “antighis”, la archeologjie moderne e nas tal secul dai lums e in prinzipi e si interesse soredut des civiltâts dal Mediterani. Fra lis primis tapis impuartantis de so storie ricuardin che tal 1709 si tache a sgjavâ a Ercolano, tal 1748 a Pompei, tal 1799 e ven cjatade la Piere di Rosetta e tal 1873 e ven scuvierte la citât di Troie. In timps plui modernis la archeologjie si interesse a ducj i periodis passâts, storics e preistorics. Si doprin metodologjis modernis, come che dal Cjarboni 14, par rivà a da une date ai ogjets cjatâts.
Tecniche di scaviModifiche
Il principâl metodi al è il scavi stratigrafic, i ogjets a vegnin cjapâts su lavorant a strâts in maniere di vê une omogjeneitât cronologjiche in chel che si cjate.
Vôs leadisModifiche
LeamsModifiche
[1] - (talian) - societât furlane di archeologjie.


text:
Te suaze dal progjet Opera Omnia finanziât de Provincie di Udin, Glesie Furlane e à di pôc rieditât il libri di pre Antoni Beline “Furtunât il popul che il Signôr al è il so Diu”. Us proponìn la prefazion firmade dal biblist bons. Rinaldo Fabris. ✒ Redazion
***
Il libri di pre Antoni Beline, pandût cuntun sproc de Bibie: “Furtunât il popul che il Signôr al è il so Diu”, si presente come “Une leture sapienziâl de Bibie”. In chestis pagjinis pre Antoni al conte la sô esperience de traduzion de Bibie par furlan. Partint dal lavôr di pre Checo Placerean, par agns il plevan di Visepente al à consumade la sô vite tal voltâ lis pagjinis de Bibie te lenghe e te culture dal popul furlan. Nol è dome un lavôr gramaticâl e filologjic par concuardâ la peraule di une lenghe cun chê altre, ma une fadie mostre par fâ in mût che la Bibie, scrite agnorums indaûr, e sedi un Libri di podê lei in dì di vuê.
Stant il fat che Diu nus fevele te nestre lenghe, come che al dîs sant Ustin e il Concei Vatican II, al è just e al va ben che i furlans a scoltin la Peraule di Diu inte lôr marilenghe. Per chest e je une opare meritorie chê di voltâ par furlan la Bibie scrite in origjin te lenghe ebraiche, aramaiche e greghe. Par scoltâ la Peraule di Diu, che al fevele tes lenghis dai popui vieris, nol baste voltâ la Bibie te nestre marilenghe. La cuistion plui grivie e je chê di jentrâ dentri te culture dal popul de Bibie, che al à un altri mût di vivi e di pensâ rispiet al nestri dopo doi mil e passe agns.
La Bibie no je dome la racuelte des contis e des preieris dal popul ebraic e dai dissepui di Jesù Crist. La “biblioteche”, ch’o clamìn “Bibie”, e pretint di jessi la Peraule di Diu par ducj, feminis e oms, zovins e viei, di îr e di vuê. Propit su chest pont pre Antoni Beline al tache a resonâ cul so stîl sapienziâl. Rivât a la fin dal libri – ma subite si domande: “Si puedial rivâ a la fin, cuant che si fevele dal libri di Diu?” – al dopre trê peraulis par presentâ al so lavôr: “ricercje, meditazion, atualizazion”. Sburtât dai siei amîs, pre Antoni al à scrit il libri per contâ la fadie di tradusi la Bibie e soredut la sô passion par fâ rimbombâ la Peraule di Diu tal nestri mont. Il struc dal so mût di lei la Bibie, come Peraule di Diu, al è chest: «Cjapâ sù la Bibie e leile cun cûr libar!».
La leture de Bibie di pre Antoni fate “cun cûr libar”, e nudrìs la libertât, che e à la sô risultive te fede in Diu creadôr e Pari. In cheste libertât dai fîs di Diu, pre Beline al tocje ducj i cantins plui rognôs de filosofie e teologjie: si puedial provâ la esistence di Diu? Di dulà vegnial al mâl? Parcè nus tocje murî? Ce vuelial dî “pecjât origjinâl”? Cemût meti adun fede, religjon e religjositât? E vie discorint. Il biel di chescj discors, che a samein une vore teorics, al è che a son simpri zontâts cu la leture de Bibie. Alore si capìs che a tocjin la vite di ognidun.
La leture de Bibie, che pre Antoni al clame “atualizazion”, al è un Leitmotif des sôs meditazions sul Libri sant. La storie dal popul ebraic e devente un spieli de storie dal popul furlan, piçul, tibiât e plen di pôre e che al à di sfrancjâsi e vierzisi ae sperance. In chest câs, no dome i libris storics – de Gjenesi al Esodo – ma soredut i libris sapienziâi – dal Qohelet al libri di Jop – a deventin spiei par capî la storie dal popul furlan e un lusôr te vite de nestri int.
Mi plâs sierâ la presentazion dal libri di pre Beline cu lis sôs trê racomandazions o invîts: prin di dut cognossi la Bibie, po dopo “vivi la Bibie”, bandonant la “mufe dal moralisim”, e tierç “scrivi la Bibie”, tal sens che il popul furlan al podarès scrivi une sô Bibie par cjatâ une fonde tal so jessi popul, che al à une storie e al smicje un avignî. ❚
✒ Rinaldo Fabris
“Furtunât il popul che il Signôr al è il so Diu”............
Te suaze dal progjet Opera Omnia finanziât de Provincie di Udin, Glesie Furlane e à di pôc rieditât il libri di pre Antoni Beline “Furtunât il popul che il Signôr al è il so Diu”. Us proponìn la prefazion firmade dal biblist bons. Rinaldo Fabris. ✒ Redazion


text:
«A pene che o rivi intun cjamp di balon, spes o sint dî “vuê o vin une femine. Ce vuelistu che e sepi une femine di balon.” La sezion di arbitris di Tumieç Paolo Ortis e je une des sezions che e à plui feminis.» Cussì e conte Jessica di Denemonç, di trê agns arbitri sui cjamps di balon dal Friûl e de Cjargne: «agns fa, il balon no mi plaseve, dopo tal 2011 o soi lade a viodi la Udinese e mi è vignût il balin. Pôc dopo, a scuele, a son stâts i rapresentants de associazion a fevelâ dal cors e jo in principi no pensavi di lâ: o jeri tant timide. Invezit, une mê amie e voleve lâ a viodi e mi à domandât di compagnâle. E cussì, o ai tacât. Dopo doi mês di cors o ai fat l’esam e o ai tacât a arbitrâ i giovanissimi (12 agns).»
Cuant che Jessica e à scomençât e veve 15 agns, cumò 18 e e arbitre lis partidis dal Carnico. «Il percors nol è tant sempliç. Tancj dal public a van dome a viodi l’arbitri, ma o soi usade a no sintî nissun cuant che o soi in cjamp. Forsit, la fadie plui grande par me e je chê di stâ daûr ai oms. O scuen simpri cori. Il zuiadôr cuant che al è strac si fâs cambiâ, l’arbitri no. O ai simpri di jessi lucide: intun secont o ai di valutâ e di decidi.» Ogni tant, intes partidis a son i osservadôrs che a controlin il lavôr dai arbitris. Se l’arbitri al è stât brâf, i vignarà dât un pont che al fâs medie. In base ae medie, la sezion e decît se alçâlu di categorie, fâlu restâ li o fâi fâ un pas indaûr.
In cont dal rispiet tai siei confronts, Jessica e rispuint «Dipent. Al è clâr che se un mi mande a chel paîs, lu mandi fûr. Mi è capitât chest an intune partide che o savevi za de presince in cheste scuadre di un pericolôs, e di fat mi à mandade a trai… Al è lât fûr, che ben si intint.»
Tai voi clârs di Jessica si lei une grande passion, soredut cuant che e dîs «O varai arbitrât cirche un centenâr di partidis, e gno pari e mê mari a vegnin simpri a viodimi. O soi contente, e plui int e ven a viodimi e plui o ai gust, e plui o sint l’impegn di arbitrâ il miôr pussibil.»
Ma tancj o pôcs a viodile, par Jessica nol cambie nuie: intai 90 minûts de partide, jê no viôt nissun, si concentre par dâ il miôr di se tant che femine, par meti in lûs la sô grande passion. ❚
✒ Marta Vezzi
CJARGNE. Un femine cjargnele cu la passion dal balon: l’arbitri Jessica Dusan Mecchia............
«A pene che o rivi intun cjamp di balon, spes o sint dî “vuê o vin une femine. Ce vuelistu che e sepi une femine di balon.” La sezion di arbitris di Tumieç Paolo Ortis e je une des sezions che e à plui feminis.» Cussì e conte Jessica di Denemonç, di trê agns arbitri sui cjamps di balon dal Friûl e de Cjargne: «agns fa, il balon no mi plaseve, dopo tal 2011 o soi lade a viodi la Udinese e mi è vignût il balin. Pôc dopo, a scuele, a son stâts i rapresentants de associazion a fevelâ dal cors e jo in principi no pensavi di lâ: o jeri tant timide. Invezit, une mê amie e voleve lâ a viodi e mi à domandât di compagnâle. E cussì, o ai tacât. Dopo doi mês di cors o ai fat l’esam e o ai tacât a arbitrâ i giovanissimi (12 agns).»


text:
Te messe di avôt ai Sants Ermacore e Fortunât di domenie ai 19 di Lui a Aquilee, si è ricuardât un moment storic pe Glesie locâl e pe nestre int. O vin pensât di meti jù un pocje di chê storie parcè che la robe piês e sarès chê di no savê che e je stade. E une storie che e reste dome te memorie di chei che le àn vivude no va lontan.
1975- 2015. La Assemblee dal Clericât cuarante agns fa
In chei dîs achì la storie e à segnât un bot che forsit in pôcs di lôr a àn sintût. Tai dîs di Jugn di cuarante agns fa si è metude adun une vicende uniche: la Assemblee dal Clericât de diocesi di Udin, cun a cjâf l’arcivescul Battisti.
Si podarès sintîsi lontans di chês cuistions se no si provàs a insuazâ il dut. Une storie che e veve dismot za di un pôc un trop di predis che a vevin tignût a batisim il Moviment Friûl tal scomençâ dal 1966 e te Mozion dal Clericât tal 1967. Ancjemò prin, a vevin tacât a domandâ une Universitât pal Friûl. I argoments no mancjavin, ma a jerin in pôcs a bati la grancasse par fâsi sintî. Bonsignôr Battisti al à vude la sensibilitât di prestâ orele a ce che chescj predis a disevin, ma forsit no fin insom il cûr. Dut câs, in chel timp une Glesie – che si podarès clamâle profetiche pe sô int – e faseve sintî la sô vôs, une vôs fûr dal coro. Nancje a nivel politic chestis posizions a plasevin trop, parcè che tal palesâlis – par fuarce – a deventavin une critiche, par vie che i sorestants no lis vevin realizadis. Un Friûl sierât tun destin decidût di altris e une dirigjence politiche imberdeade tes glagns de macropolitiche de Vuere Frede e tai berdeis des ideologjiis dai partîts. La int? Simpri plui sotane, cence vôs o almancul la sô vôs no je stade regjistrade de Storie documentade. Cussì, in chel clime, par man di pre Checo Placerean e di altris 54 predis e cul vescul, a pensarin di meti adun il clericât udinês par provâ a meti ordin dentri de diocesi. Leint i ats de Assemblee e i coments di chel periodi, si pues viodi benon la presince dai protagoniscj e intivâ il clime. Di une bande Glesie Furlane, minorance organizade e compate ator di pre Checo. Di chê altre, un grup che al veve tant che protagonist principâl pre Pieri Biasat che a sô volte al veve daûr il grup di Lettere Friulane; tal mieç, la maiorance, chei che pre Toni Beline al clamave i GUC: i predis de Glesie Udinese Cidine … che però no tasevin e ancje i GUI: Glesie Udinese Indurmidide. A cjâf de assemblee il vescul Battisiti, scuasit scliçât di tantis pressions. Fûr di chê assemblee, une stampe invelegnade che cualchidun e alimentave. Intun clime par nuie idiliac, e jere une grande oportunitât par fâ une fotografie dal Friûl in rapuart ae sô Glesie e pal aiar gnûf che al rivave di Rome dopo il Concili Vatican secont.
Il struc al è stât un document, li che la Glesie udinese si cjapave caric de valorizazion de lenghe e de culture dal popul, ma che di fat no jere rivade a cjatâ une sintesi tra lis diviersis animis.
La conclusion le lassìn aes peraulis di pre Checo, ditis la buinore dai 25 di Jugn dal 1975:
“ (…) Une glesie che no sa riscjâ in chest mont, no je sigure sul dulà che e va. E reste simpri un mani di pale in man di cualchidun. Come che al è sucedût… Par la cuâl, o scugnìn riscjâ. Cjalait un fenomen, chel de emigrazion. Cent agns di emigrazion di masse o vin vût. Nô, vino cjapât lis lôr posizions? Vino patît cun lôr o sino stâts i predecessôrs dai uficis di colocament pes massariis? Masse voltis no vin podût alçâ la vôs, parcè che, se le alçavin, o pescjavin i pîts a cualchidun..
(…) Un predi al pues fâ dal ben dome se al è cul popul come un pes te aghe. E alore, se no sês cul popul, o sarês cun cualchi altre aghe.” ❚
Redazion
ASSEMBLEE DAL CLERO 1975. 1975- 2015. La Assemblee dal Clericât cuarante agns fa............
Te messe di avôt ai Sants Ermacore e Fortunât di domenie ai 19 di Lui a Aquilee, si è ricuardât un moment storic pe Glesie locâl e pe nestre int. O vin pensât di meti jù un pocje di chê storie parcè che la robe piês e sarès chê di no savê che e je stade. E une storie che e reste dome te memorie di chei che le àn vivude no va lontan.


text:
“Un dai temis che a varan di jessi svilupâts de comission Paritetiche al è chel de pupilance e de valorizazion de lenghe e culture furlanis”. Cussì il president de comission, Ivano Strizzolo, che al zonte: “Cuant che o tornarìn a riunîsi daspò de polse estive, cheste e sarà une des cuistions che o metarai su la taule de comission”.
Dant la fonde ae sô iniziative, il president al ricuarde che l’articul 3 dal Statût di autonomie dal Friûl – VJ al dîs che “Inte Regjon e je ricognossude la stesse paritât di dirits e di tratament a ducj i citadins, cualsisei il grop linguistic di partignince, cu la pupilance des rispetivis carateristichis etnichis e culturâls”.
Cun di plui, al zonte Strizzolo, l’articul 6 dal Statût al zonte che “La Regjon e pues adeguâ a lis sôs particolârs esigjencis lis disposizions des leçs de Republiche taliane, fasint buinis regulis di integrazion e di atuazion tai ambits di scuele materne, istruzion elementâr, des mediis, classiche, sientifiche, magjistrâl, tecniche e artistiche”.
Cun chescj doi “impuartants” ponts di valôr costituzionâl contignût tal Statût, e stant che la Paritetiche e à il compit di esprimisi su lis normis di atuazion dal Statût Friûl – VJ, “al devente obligatori svilupâ une iniziative che, cjapant pît di un gnûf Protocol tra Stât e Regjon, e puedi finalmentri dâ atuazion a un dai principis sacrosants sedi de Costituzion republicane, sedi dal Statût di Autonomie in cont de libertât di insegnament e de vere praticabilitât scolastiche de lenghe e culture furlanis”.
Su chest troi, seont Strizzolo la comission Paritetiche e sarà sostignude ancje dal “impuartant document” che al fo aprovât dal Consei regjonâl tal 2011, cuant che une petizion popolâr, inviade par iniziative dal sindic di Migjee, Alberto Bergamin, e fo sotscrite di 1046 citadins che “justementri a domandavin il dirit al insegnament dal furlan. Un insegnament che l’Istitût comprensîf di Romans dal Lusinç al veve dineât motivant che no si jere rivâts al numar minim di iscrizion, ven a stâi 15 di lôr”.
Cun cheste decision la scuele si è metude in contrast sedi cul come 1 dal articul 4 de leç 482/1999, sedi cul articul 10, come 4 dal Dpr ai 20 di Març 2009 numar 81. Un document che al stabilìs che pes zonis gjeografichis dulà che a vivin minorancis linguistichis, si pues no tignî in cont il numar minim des iscrizions.
“In curt – al sotlinee Strizzolo – si trate di viodi se e je la pussibilitât pal Friûl – VJ di podê meti man a une gjenerâl riorganizazion dal servizi scolastic, caraterizât di une autonomie funzionâl che e garantissi il dirit dal insegnament de marilenghe tai diferents nivei di istruzion, come che di 20 agns a cheste bande e à bielzà fat la Provincie di Trent”.
Par altri, cheste autonomie funzionâl tal insegnament des lenghis des minorancis pe Regjon e podarès jessi un cerce, o forsit vignî insieme, de atribuzion de competence de istruzion par intîr. “La cuestion no je une fufigne, ma un cantin bielzà tal diari – al conferme Strizzolo – e al podarès cjatâ fuarce te riscriture dal Titul V de Costituzion che la riforme e je cumò ae atenzion dal Parlament”. ❚
Antonella Lanfrit
La lenghe furlane tes prioritâts de Paritetiche di Strizzolo............
“Un dai temis che a varan di jessi svilupâts de comission Paritetiche al è chel de pupilance e de valorizazion de lenghe e culture furlanis”. Cussì il president de comission, Ivano Strizzolo, che al zonte: “Cuant che o tornarìn a riunîsi daspò de polse estive, cheste e sarà une des cuistions che o metarai su la taule de comission”.


text:
✽✽ Daûr lis peraulis dal president Tondo su la leç dal furlan, a son scuindûts i pinsîrs di dute la classe dirigjente regjonâl. No dome chê che e e va a comprâ scarpets e golosets, che e va in vacance al mâr e a schiâ cui nestris bêçs, ma ancje chê che si prepare a ocupâ il Palaç cu la benedizion di Grillo.
Ducj i partîts talians une robe le àn fisse tal cjâf: la cuistion furlane no esist.
✽✽ Di sigûr un alc tai programs eletorâi al vignarà fûr: cualchidun, viodude la sô ispirazion stataliste, al difindarà il valôr des leçs, cualchidun altri al cirarà cualchi vôt ricuardant i valôrs tradizionâi dal popul furlan. Cualchidun, par esempli il moviment Cinc stelis, al scrivarà su internet che a son dutis bufulis. I leghiscj a disaran che dome lôr a difindin la identitât, chê de macroregjon naturalmentri.
La veretât invezit e je clare: no dome nissun di lôr al crôt tal autoguvier dai Furlans, ma a stan fasint di dut par fâ tornâ indaûr lis concuistis e il nivel di cussience dal popul.
✽✽ O pensi propit ae coruzion: cheste classe politiche, e o met tal mieç ancje i furlans che a son adun in cheste mangjadorie, e je rivade a copâ la figure des istituzions buride fûr de ricostruzion dopo dal taramot.
“I furlans a son come chei altris”, chest il concet che a àn simpri cirût di fâ passâ. E se la mignestre e je cussì, ce coventino dôs universitâts, la tutele de lenghe, i contribûts ai imprescj de informazion? Il furlan a scuele: “Bêçs butats vie, cumò che e je la crisi”, a sberlin chei che no àn fat nuie par fermâle.
✽✽ Noaltris invezit o savìn, no par ideologjie ma par storie vivude, che propit intai moments critics, il tirâsi dongje, il fâsi popul al rapresente la sole sperance.
✽✽ No torni a nomenâ il taramot, ma o pensi ae emigrazion, aes vueris, aes invasions, a dutis lis disgraciis che tai secui nus son rivadis.
Forsit chi e sta la nestre debilece: jessi fuarts dome in chei moments e molâ cuant che lis robis a somein plui cuietis.
✽✽ Visaitsi che par un popul piçul e discriminât tant che il nestri, la pâs no esist. Si à di scombati ogni dì, ogni secont pal nestri dirit ae esistence.
E cuant che al somee di jessi rivâts adore, cualchidun si met tal mieç par obleânus a scomençâ di gnûf.
No stin a spaventâsi duncje nancje cumò.
✽✽ Tal moment che o scrivìn no savìn ancjemò se o podarìn votâ alc di furlan tes prossimis elezions. Miôr se sì, ma tal câs contrari visìnsi che no sarà la muart.
Di sigûr o varìn di domandâsi – purtrop une volte in plui – il parcè, ma soredut o varìn di pensâ ae dì dopo, cuant che, ator pal Friûl, e tacarà une gnove bataie.
✒ Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Arcje dal Pat
Arcje dal pat.
E je definide ancje "arcje de testemoneance".
E jere une casse fate sul comant dal Idiu e secont lis sôs istruzions. Si cjatave intal Santissim dal tabernacul e plui tart intal templi di Salomon.
Forme e misuris.
E jere lungje cirche 110 centimetrots, largje 65 e alte 65.
E jere fate di len di agace e sfodrade dentri e fûr di aur rût.
Il tapon al jere di aur massiç e su di lui a si cjatavin dôs statuis a forme di agnul (cherubins), ancje chescj ducj di aur.
Ai lâts, la cassele a veve doi anei par bande dulà che a jerin impiradis dôs stangjies di agace sfodradis di aur che a servivin par traspuartâle.
Contignût.
L'Arcje e servive come archivi par conservâ i memoreadôrs sacris.
Intal so interni a si cjatavin lis dôs tauletis de testemoneance o Dîs Comandaments.
A 'ndi jere ancje une ceste che e contignive la mane e la vergje di Arone.
Significât.
L'Arcje e veve relazion cu la presince dal Idiu, e chest al puartave benedizions al popul di Israêl, come che si po lei in varijes bandis dal Vecjo Testament.
Il fat che e figuràs la presince dal Idiu al comandave che i vignissin mostrâts debit rispiet e une vore di rivuart.
No jere però un magheç. La benedizion dal Idiu e dipendeve de spiritualitât e de fedêl obedience di chei che a 'ndi vevin paronance.
L'Arcje no si cjate plui e no si sa cuant e in cualis circostancis e je sparide.


text:
Cu la leç dai 3 di Avost dal 2013, n. 90 (conversion dal Decret Ecobonus), al è stât potenziât il regjim atuâl di detrazion fiscâl dal 55% pai intervents di ricualificazion energjetiche dai edificis (che a sedin o no par ûs abitatîf), scjadût ai 30 di Jugn passâts. Pes spesis sostignudis dai 6 di Jugn ai 31 di Dicembar dal 2013, si podarà otignî une detrazion fiscâl dal 65% invezit che dal 55%. I lavori interessâts a son: sostituzion sieraments, instalazion panei solârs, sostituzion implants di climatizazion invernâl e in gjenerâl ducj i intervents di ricualificazion energjetiche dal edifici (par esempli, il capot termic).
Cu la stesse leç al è stât prorogât il bonus pes ristruturazions al 50%, cuntun tet massim di 96.000 euros, fin ai 31 di Dicembar dal 2013. Al rivuarde cualsisei spese pe manutenzion straordenarie e pe ristruturazion dai edificis di ûs abitatîf (escludûts i imobii di ûs comerciâl e produtîf).
Une altre novitât sostanziâl e interesse la estension dai 6 di Jugn ai 31 di Dicembar dal 2013 de detrazion IRPEF ancje pal acuist di mobii e di grancj eletrodomestics di classe energjetiche no inferiôr a A+ (A pai fors) finalizâts al furniment de abitazion ogjet di ristruturazion, te misure dal 50% fin a un impuart massim di spese di 10.000 euros. Par imobil ogjet di ristruturazion si intint l’imobil li che si sta za usufruint de detrazion dal 50%. Di fat, lis spesis par comprâ i mobii o i eletrodomestics a àn di jessi cjapadis dentri tal periodi che al va de date che a tachin i lavôrs di ristruturazion ae date di fin dai lavôrs, eventualmentri comunicade al Comun. Nol covente invezit che i mobii o i eletrodomestics comprâts a coventin par furnî la part di cjase ristruturade. Cussì, se par esempli o ristruturi il bagn, o pues detrai l’acuist di mobii pal salot e pe cusine.
In ducj i câs, la detrazion dal 65% e dal 50% e va dividude in 10 cuotis anuâls di impuart compagn.
Ultin recuisît impuartant par usufruî di dutis chestis detrazions, al è l’oblic di fâ il paiament des faturis midiant bonific bancjari “speciâl” (definît “bonifico parlante”), li che si lei la leç di riferiment, il codiç fiscâl di cui che al detrai la spese e il codiç fiscâl/partide iva dal furnidôr, pene la decjadence dal benefici.
Dopo dai 31 di Dicembar dal 2013 e tornarà in vore la normative precedente che e permeteve dome la detrazion al 36% in 10 agns des spesis pe ristruturazion e pe ricualificazion energjetiche, cuntun tet massim di 48.000 euros. ❚
Mariannina Rocco, *Responsabile fiscâl dal CAF CISL di Udin
LA VÔS DE CISL. Novitât istât 2013: incentîfs fiscâi par lavôrs di ristruturazion e par intervents di miorament de eficience energjetiche............
Cu la leç dai 3 di Avost dal 2013, n. 90 (conversion dal Decret Ecobonus), al è stât potenziât il regjim atuâl di detrazion fiscâl dal 55% pai intervents di ricualificazion energjetiche dai edificis (che a sedin o no par ûs abitatîf), scjadût ai 30 di Jugn passâts. Pes spesis sostignudis dai 6 di Jugn ai 31 di Dicembar dal 2013, si podarà otignî une detrazion fiscâl dal 65% invezit che dal 55%. I lavori interessâts a son: sostituzion sieraments, instalazion panei solârs, sostituzion implants di climatizazion invernâl e in gjenerâl ducj i intervents di ricualificazion energjetiche dal edifici (par esempli, il capot termic).